Kes Covid-19 lapan negeri naik, jangkitan di Selangor melonjak

Lapan negeri merekodkan peningkatan jangkitan baharu dalam tempoh 24 jam sehingga 12 tengah hari tadi, seiring dengan lonjakan kes peringkat nasional daripada 2,842 kes semalam kepada 3,270 kes hari ini.

Setelah mencatat penurunan kes lima hari berturut-turut bermula 31 Disember 2021 lalu dengan catatan 949 kes, berbanding 965 kes sehari sebelumnya, Selangor hari ini kembali merekodkan peningkatan jangkitan.

Dalam tempoh 24 jam itu, Selangor mencatat 908 kes baharu, bertambah sebanyak 394 kes, berbanding 514 semalam, menurut statistik dikeluarkan Jabatan Kesihatan Negeri.

Jumlah itu menjadikan kumulatif kes positif sejak awal 2020 lalu sehingga hari ini sebanyak 790,245 kes. Sehingga semalam, seramai 769,151 pesakit Covid-19 di negeri itu sembuh, 9,978 kes kematian, dan 10,208 kes masih aktif.

Daripada jumlah kes aktif itu, seramai 8,893 pesakit menjalani kuarantin di rumah; 446 ditempatkan di PKRC; 838 dimasukkan ke hospital; dan 31 dirawat di unit rawatan rapi (ICU), dengan 16 daripadanya memerlukan alat bantuan pernafasan.

Sehingga semalam seramai 4,770,212 individu atau 94.3 peratus daripada populasi di Selangor yang layak divaksin, telah melengkapkan suntikan dos masing-masing.

Sebanyak 95.6 peratus atau 4,841,363 populasi lagi menerima sekurang-kurangnya satu dos, dan 1,557,881 individu yang layak telah menerima suntikan dos penggalak.

Bagi negeri-negeri lain yang turut mencatat peningkatan kes baharu hari ini, Johor merekodkan 344 kes berbanding 284 kes semalam, diikuti Sabah (280 kes baharu, 258 semalam); dan Kuala Lumpur (245 kes baharu, 206 semalam).

Pahang pula mencatat 153 kes baharu berbanding 146 semalam; Perak (122 kes baharu, 101 semalam); Sarawak (47 kes baharu, 24 semalam); dan Labuan (15 kes baharu, lima semalam).

Sementara itu, Ketua Pengarah Kesihatan Tan Sri Dr Noor Hisham Abdullah berkata sebanyak 252 kes import baharu yang turut membabitkan 30 rakyat asing turut dikesan dalam tempoh 24 jam sehingga 12 tengah hari tadi, menjadikan kumulatifnya sebanyak 9,864 kes.

Daripada 3,270 kes baharu hari ini, 3,018 kes adalah penularan tempatan yang turut membabitkan 102 bukan warganegara Malaysia,” katanya.

Menurutnya seramai 3,195 pesakit disahkan sembuh hari ini menjadikan kumulatif kes pulih sebanyak 2,701,808 kes atau 97.4 peratus daripada 2,773,156 kumulatif kes positif.

“Seramai 257 pesakit kini dirawat di ICU dengan 137 daripadanya memerlukan alat bantuan pernafasan.

“Empat lagi kluster baharu dikesan hari ini menjadikan keseluruhannya 6,143 kluster dengan 5,948 telah ditamatkan dan 195 lagi masih aktif.

“Daripada 3,270 kes harian yang dilaporkan pada hari ini, 69 kes atau 2.1 peratus adalah kategori 3, 4, serta 5, dan 3,201 kes (97.9 peratus) lagi adalah terdiri daripada kategori 1 dan 2,” katanya.

Mengenai banjir, Dr Noor Hisham berkata jumlah mangsa banjir positif Covid-19 kekal pada 465 kes, dengan 15 kes di pusat pemindahan sementara, dan satu kluster.


48.7 peratus populasi dewasa sudah lengkapkan suntikan vaksin

Lebih 500,000 suntikan dos vaksin Covid-19 berjaya diberikan semalam hasil titik peluh dan kerjasama semua pihak dalan usaha meningkatkan peratusan vaksinasi populasi dewasa Malaysia yang telah menerima dua dos yang kini mencecah 48.7 peratus.

Data Jawatankuasa Khas Jaminan Akses Bekalan Vaksin Covid-19 (JKJAV) yang dikeluarkan hari ini menunjukkan 525,111 dos vaksin diberikan di seluruh negara semalam, membabitkan 184,972 dos pertama dan 340,139 dos kedua.

Lima negeri merekodkan jumlah pemberian dos tertinggi semalam membabitkan Selangor sebanyak 96,857 suntikan, diikuti Johor (72,566 dos); Kuala Lumpur (64,361 dos); Sabah (58,944 dos); dan Pulau Pinang (31,218 dos).

Secara keseluruhan sejak Program Imunisasi Covid-19 Kebangsaan (PICK) dilancarkan pada Februari lalu, lebih 28.8 juta dos suntikan telah diberikan sehingga semalam.

Daripada jumlah itu, lebih 17.43 juta suntikan atau 53.4 peratus daripada jumlah populasi negara membabitkan dos pertama dan 11.4 peratus atau 34.9 peratus lagi dos kedua.

Peratusan populasi dewasa yang telah menerima vaksin Covid-19 sejak Februari 2021 hingga 17 Ogos 2021.


RTM mesti berani berubah: PM

Tan Sri Muhyiddin Yassin mahu Radio Televisyen Malaysia (RTM) yang kini berusia lebih tujuh dekad mencipta tonggak pencapaian dalam industri penyiaran serta penerbitan negara selain berani membawa perubahan agar perkhidmatannya sentiasa segar dan relevan.

Untuk itu, katanya, RTM yang telah lama berkhidmat kepada rakyat perlu bersedia berubah dengan perkembangan dan kemajuan teknologi semasa.

Beliau berkata, slogan RTM – Teman Setia Anda – memang sinonim dan mencerminkan perkhidmatannya kepada rakyat, tetapi pada masa sama RTM juga perlu berani membawa perubahan agar perkhidmatannya akan sentiasa segar dan relevan.

Berucap secara maya bersempena sambutan ulang tahun RTM ke-75 dan Orkestra RTM ke-60, hari ini, Perdana Menteri berharap RTM tidak gentar membawa perubahan dalam era Revolusi Industri 4.0 di samping menggunakan kepakaran yang ditimba daripada pengalaman lalu untuk sentiasa menambah baik, melestarikan dan membangunkan perkhidmatannya.

Muhyiddin berkata, projek menaik taraf Kompleks Penyiaran Angkasapuri kepada Bandar Media adalah sejajar dengan kemajuan pesat dalam bidang teknologi penyiaran dan piawaian penyiaran digital antarabangsa.

Katanya, apabila siap sepenuhnya, projek yang dilaksanakan secara kerjasama di antara kerajaan dan pihak swasta itu akan menyediakan infrastruktur penyiaran berteknologi tinggi selaras dengan perancangan kerajaan untuk membangunkan perkhidmatan siaran televisyen digital.

“Saya percaya pelan ini akan memberikan manfaat yang besar bukan sahaja kepada organisasi malahan kepada industri kreatif tempatan.

“Antara lainnya ia akan menawarkan pemantapan kandungan di saluran-saluran televisyen, penyegaran penyampaian di medium radio dan pemerkasaan media baharu untuk memupuk dan menambah kesetiaan dalam kalangan audiens,” katanya.


Strategi mengadakan PRN untuk UMNO pastikan Kluster Mahkamah kembali berkuasa

Langkah sengaja mengadakan pilihan raya negeri (PRN) yang bermula di Melaka adalah untuk UMNO memastikan Kluster Mahkamah kembali berkuasa dan menunjukkan mereka kembali berpengaruh, kata Tan Sri Muhyiddin Yassin.

Pengerusi Perikatan Nasional (PN) itu berkata kumpulan dalam UMNO yang terpalit puluhan pertuduhan dan sudah dijatuhkan hukuman di mahkamah masih tidak berpuas hati walaupun kerajaan diterajui sebelum ini dijatuhkan dan masih meneruskan usaha mereka untuk kembali berkuasa sepenuhnya.

“Jadi tidak peliklah Kluster Mahkamah ini masih tidak berpuas hati. Mereka mahu PN tidak lagi menjadi sebahagian daripada kerajaan dan dengan itu kerajaan akan dikuasai sepenuhnya oleh parti UMNO yang dikuasai oleh kluster ini.

“Satu cara untuk kumpulan ini kembali berkuasa ialah dengan menumbangkan kerajaan-kerajaan negeri yang dibentuk melalui gabungan dengan PN supaya diadakan pilihan raya negeri.

“Apabila diadakan pilihan raya dan jika parti mereka menang, kepimpinan parti yang diterajui oleh Kluster Mahkamah akan dilihat semakin kuat dan berpengaruh,” katanya dalam satu kenyataan di hantaran Facebook.

Strategi mengadakan PRN sebenarnya bermula di Melaka dan bertambah yakin selepas meraih kemenangan besar walaupun faktanya hanya sekadar memperoleh 38.5 peratus undi popular dengan peratusan pengundi yang sangat rendah semasa PRN tersebut berlangsung.

“Strategi ini bermula selepas BN menang PRN Melaka. Mereka berasa cukup yakin bahawa rakyat telah kembali menyokong mereka walaupun BN hanya mendapat 38.5 peratus undi.

“Kerana itu kumpulan ini telah merancang pembubaran Dewan Undangan Negeri Johor untuk diadakan Pilihan Raya Negeri Johor,” katanya lagi.

Jelasnya, langkah UMNO khususnya Kluster Mahkamah memilih negeri Johor untuk mengadakan PRN satu lagi kerana dengan anggapan ia merupakan kubu kuat mereka dan jika menang berkemungkinan akan mendesak supaya pilihan raya umum (PRU) pula diadakan selepas ini.

“Mereka memilih Johor kerana Johor dikatakan negeri kubu kuat UMNO. Jika parti mereka menang PRN Johor, mereka akan mendesak Perdana Menteri untuk membubarkan Parlimen supaya Pilihan Raya Umum pula dapat diadakan,” katanya lagi.

Apabila PRU diadakan, Ismail Sabri bukan lagi menjadi calon Perdana Menteri (PM) sebaliknya Presiden parti yang akan membuat ketetapan dan boleh memilih individu yang layak untuk diangkat bagi memegang jawatan nombor satu dalam negara, ia termasuk dirinya sendiri.

“Datuk Seri Ismail Sabri Yaakob adalah Perdana Menteri tetapi yang menguasai UMNO adalah Presiden UMNO.

“Apabila Parlimen dibubarkan, yang berkuasa menentukan calon yang akan bertanding dan mengetuai parti dalam pilihan raya adalah Presiden, bukan Perdana Menteri.

“Jika parti mereka menang dalam pilihan raya, lazimnya yang akan diangkat menjadi Perdana Menteri adalah Presiden parti,” katanya lagi.

Apabila strategi ini berjalan mengikut yang dirancangkan maka akan kembalilah Kluster Mahkamah berkuasa dan mereka akan mengambil kesempatan untuk terlepas daripada pertuduhan yang sedang dihadapi ketika ini.

“Jika ini berlaku, maka lengkaplah perancangan Kluster Mahkamah. Mereka akan kembali berkuasa dan selesailah masalah mereka, na’uzubillah.

“Jadi siapa sebenarnya pengkhianat? Saya atau mereka?” katanya.

Muhyiddin berkata tidak ada pilihan bagi pengundi di Johor selain menunjukkan kuasa rakyat dan tidak membiarkan Kluster Mahkamah ini terus bermaharajarela dan yakin orang Johor bijak dalam membuat penilaian yang baik dan buruk sesebuah parti tersebut.

“Sebagai orang Johor, saya percaya pengundi di negeri Johor adalah bijaksana. Saya tidak fikir Bangsa Johor yang beradab, berhemah dan tinggi nilai moral dan agamanya rela membiarkan PRN Johor digunakan sebagai alat untuk Kluster Mahkamah dan kleptokrat kembali berkuasa.

“Hanya satu cara untuk mengalahkan Kluster Mahkamah iaitu dengan memastikan BN kalah dalam PRN Johor,” katanya lagi.


Petisyen meminta Agong tidak beri pengampunan kepada Najib dilancar

Petisyen dalam talian yang ditujukan kepada Istana Negara memohon Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menolak sebarang peluang untuk mengampuni bekas Perdana Menteri Datuk Seri Najib Razak, dilancarkan hari ini (24 Ogos).

Sehingga 4.44 petang ini, petisyen itu, yang dimulakan oleh badan pemantau pilihan raya, telah memperoleh lebih 20.276 tandatangan daripada 25,000 sasarannya di laman web change.org, tapak popular untuk menganjurkan petisyen digital.

“Najib Razak baru sahaja didapati bersalah oleh mahkamah tertinggi negara tetapi ada pihak yang sudah mula memikirkan untuk memohon pengampunan kepada DYMM YDP Agong. Kita tak boleh biarkan ini berlaku. Tandatangan petisyen ini untuk diserahkan kepada YDP Agong.

“Daulat Tuanku. Ampun Tuanku beribu-ribu ampun. Patik-patik sekalian rakyat memohon limpah perkenan Tuanku agar tidak menggunakan kuasa Tuanku untuk mengurniakan keampunan kepada mantan Perdana Menteri Najib Abdul Razak kerana jenayah terhadap kepentingan rakyat Malaysia sekalian.

“Sebagai rakyat, patik-patik sekalian berasa sengsara dengan kesan korupsi oleh mereka yang diberi mandat membangun negara ini tetapi sebaliknya memenuhkan tembolok sendiri dengan kekayaan negara.

“Walaupun mungkin Najib tidak malu dengan perbuatannya, patik-patik sekalian rakyat terpaksa hidup menahan malu kerana negara terpalit sebagai kes kleptokrasi terbesar di dunia.

“Ampun Tuanku, bimbinglah patik-patik sekalian agar dapat mengangkat semula kepala dan bangga sebagai rakyat Malaysia yang melawan rasuah dan salah guna kuasa,” demikian antara petikan dalam petisyen berkenaan.

Petisyen itu menyatakan Najib telah membawa malu kepada negara dan Malaysia tidak boleh bertoleransi dengan rasuan tidak kira siapa mereka.

“Biarlah Najib menjalani hukuman 12 tahun penjara dan membayar denda RM210 juta untuk dijadikan amaran kepada semua pemimpin yang sangka mereka boleh dengan korup menyalahgunakan kuasa,” kata petisyen itu lagi.

Semalam, apabila peguam Najib Hisyam Teh Poh Teik meminta penangguhan hukuman penjara dan denda sementara anak guamnya meneruskan semakan keputusan Mahkamah Persekutuan, Ketua Hakim Negara Tun Tengku Maimun Tuan Mat menolaknya kerana tiada peruntukan untuk penangguhan sedemikian.

Semalam, Najib gagal dalam rayuan terakhirnya terhadap sabitan bersalah Mahkamah Tinggi dalam kes SRC International, yang menyaksikan Mahkamah Persekutuan memerintahkan dia menjalani hukuman 12 tahun berkuat kuasa serta-merta. Dia juga didenda RM210 juta.

Dia didapati bersalah atas satu pertuduhan salah guna kuasa, tiga pertuduhan pecah amanah jenayah, dan tiga pertuduhan pengubahan wang haram.

Selepas menghabiskan satu jam di bilik mahkamah bersama keluarga, pembantu dan ahli parti, dia dihantar terus ke Penjara Kajang untuk menjalani hukuman, dan dijangka dipindahkan ke Penjara Sungai Buloh tidak lama lagi.


PRN Pulau Pinang: DAP sah tanding 19 kerusi DUN, UMNO hanya 6 kerusi

Pilihan Raya Negeri (PRN) Pulau Pinang menyaksikan UMNO hanya akan bertanding enam kerusi Dewan Undangan Negeri (DUN) dan selebihnya ditandingi parti komponen, Pakatan Harapan (PH).

Kerusi ditandingi UMNO di Pulau Pinang dilihat jauh lebih kecil berbanding DAP yang mengesahkan akan bertanding 19 kerusi yang disandang wakil rakyatnya sebelum ini.

Pengerusi UMNO Pulau Pinang, Datuk Musa Sheikh Fadzir mengesahkan jumlah kerusi yang akan ditandingi parti itu pada PRN Ogos ini.

“Setakat ini, enam kerusi sah UMNO bertanding di Pulau Pinang iaitu kita akan pertahankan dua kerusi di DUN Permatang Berangan dan DUN Sungai Dua di Parlimen Tasek Gelugor seterusnya bertanding di DUN Penaga dan DUN Bertam di Parlimen Kepala Batas.

“Selain itu, kami juga akan bertanding di DUN Sungai Acheh di Parlimen Nibong Tebal dan DUN Teluk Bahang di Balik Pulau iaitu satu-satunya kerusi untuk UMNO di bahagian pulau,” katanya dipetik laporan berita Bernama.

Beliau berkata ketika ini UMNO Pulau Pinang sedang mengumpul nama-nama calon yang akan bertanding pada PRN nanti sebelum beliau sendiri menyerahkan nama mereka kepada pucuk pimpinan parti untuk dipilih.

Dalam pada itu, Pengerusi DAP Pulau Pinang, Chow Kon Yeow pula mengesahkan mereka kekal bertanding di 19 kerusi seperti ditandingi Pilihan Raya Umum Ke-14 (PRU-14) lalu.

Sejumlah 12 daripadanya terletak di bahagian pulau iaitu Tanjong Bunga, Air Putih, Pulau Tikus, Padang Kota, Pengkalan Kota, Komtar, Datuk Keramat, Sungai Pinang, Batu Lanchang, Seri Delima, Air Itam dan Paya Terubong.

Tujuh lagi kerusi DUN iaitu Sungai Puyu, Bagan Jermal, Bagan Dalam, Berapit, Padang Lalang, Perai, Jawi di Seberang Perai dengan semua 19 kerusi yang ditandingi dimenangi parti itu pada PRU-14.

“Sebenarnya apabila kita melihat sendiri pada masa kita mahu diadakan serentak (pilihan raya) Parlimen dan DUN sebab jika diadakan berasingan andaian pada masa itu Perikatan Nasional (PN) akan menjadi kerajaan pusat.

“Tetapi sebaliknya berlaku PH menjadi Kerajaan Pusat dan boleh menjadi sedikit kelebihan kepada kita dan sudahpun nampak (kelebihan) kelulusan (dalam) segi impak peranan kerajaan pusat kepada kerajaan negeri,” katanya dipetik laporan BH.


Hujan, ribut petir hingga hujung minggu: METMalaysia

Jabatan Meteorologi Malaysia (METMalaysia) menjangkakan hujan lebat dan ribut petir berlaku di kebanyakan negeri hingga hujung minggu ini.

METMalaysia memaklumkan hujan lebat diramalkan pada waktu pagi hingga tengah hari di bahagian Barat Semenanjung, bermula dari selatan Perak hingga selatan Johor.

Hujan lebat dan ribut petir juga diramalkan pada sebelah petang di negeri di Utara Semenanjung dan di sekitar Pantai Timur, merangkumi Kelantan, Terengganu dan Pahang.

Keadaan sama juga diramal berlaku di bahagian barat dan kawasan pedalaman Sabah dan bahagian utara Sarawak, seperti Limbang, Miri dan Kapit.

“Hujan lebat dan ribut petir di semua negeri ini dijangka akan berterusan hingga ke waktu malam,” katanya METMalaysia dalam kenyataan hari ini.


Ahli Parlimen tak sebulu dengan Presiden, adakah dicalonkan semula?

Teka-teki berhubung nasib beberapa Ahli Parlimen (MP) yang tidak sebulu dengan Presiden UMNO, Datuk Seri Ahmad Zahid Hamidi kini menjadi persoalan ramai, adakah mereka kekal menjadi calon di kerusi-kerusi yang disandang sebelum ini?

Zahid sebelum ini dikritik hebat MP UMNO yang tidak sependapat dengan beliau, malah ia bermula sejak penularan rakaman klip audio dengan cikgunya, Datuk Seri Anwar Ibrahim dan pendedahan surat tular dihantar ke Istana Negara sebelum ini.

Kritikan keras sebelum ini dihambur terhadap Zahid kerana percaturan politiknya yang dilihat membelakangi parti, namun keadaan sekarang sudah berbeza memandangkan kuasa menandatangani watikah dimilikinya boleh menentukan masa depan seseorang dalam UMNO.

Sudah pastinya, pemimpin UMNO sebelum ini yang lantang terhadap Zahid akan ‘kecut telor’ mereka kerana berdepan risiko tidak dicalonkan semula.

Beberapa nama penyandang kerusi Parlimen berisiko tidak dicalonkan semula, antaranya Ketua Bahagian UMNO Ketereh, Tan Sri Annuar Musa; Ketua Bahagian UMNO Arau, Datuk Seri Shahidan Kassim; Ketua Bahagian UMNO Pasir Salak, Datuk Seri Tajuddin Abdul Rahman serta beberapa lagi pemimpin dalam kalangan jemaah Kabinet.

Adakah Zahid mudah melupakan kritikan yang dibuat terhadap dirinya sebelum ini atau membalas tindakan mereka dengan tidak mencalonkan semula pada pilihan raya nanti?

Mengulas perkara itu, Pengerusi Veteran UMNO, Datuk Othman Desa berkata, tanpa menyebut mana-mana nama mengingatkan semua pemimpin dan ahli UMNO hendaklah berjiwa besar untuk kembali semula kepada parti bagi mengelakkan polemik lebih besar.

Katanya, soal itu termasuklah akur untuk menerima sebarang keputusan sama ada dicalon atau tidak.

Jelas beliau, mereka diingatkan tidak menjadi orang tengah atau ejen kepada mana-mana parti lawan kerana BN dan UMNO telah memutuskan untuk bergerak dalam menghadapi PRU-15.

“Mana-mana pemimpin yang lari daripada perjuangan parti kena kembali ke pangkal jalan seterusnya memperkukuhkan kembali perpaduan. Kita kena setia terhadap keputusan parti.

“Kita sebenarnya nak hadapi pilihan raya, tetapi sesama ahli kenalah erat perpaduan dengan fokus menyerang persepsi dimainkan parti lawan, bukannya tembak-menembak antara satu sama lain,” katanya dipetik laporan Utusan Malaysia.

Walaupun Zahid sebelum ini pernah menjelaskan kriteria calon UMNO ditentukan mengikut kriteria ‘Wali’ iaitu merujuk kepada memenangi (winnable), diterima (acceptable) dan disukai (likeable), di samping menegaskan tidak ditentukan mengikut kluster tertentu.

Namun Pengerusi Barisan Nasional (BN) itu pernah menegaskan pembersihan bagi menghapuskan ‘musuh dalam selimut’ dalam parti perlu dilakukan segera. Tanpa menjelaskan secara terperinci musuh dalam selimut itu, beliau itu berkata, BN tidak mahu wujud ‘musang dalam reban ayam’ dan ia mesti dikeluarkan segera.

Namun akhirnya terserah kepada kebijaksanaan ‘top five’ untuk memperhalusi calon-calon PRU-15 yang boleh memberi kemenangan kepada BN khususnya UMNO di samping tidak mengugat perpaduan akar umbi.


Dua bekas pegawai kanan Mara Corp didakwa dapatkan suapan

Dua bekas pegawai kanan MARA Corporation Sdn Bhd (MARA Corp) didakwa di Mahkamah Sesyen di sini hari ini, masing-masing atas lima pertuduhan menyalahgunakan jawatan bagi mendapatkan suapan dengan meluluskan bayaran elaun memangku untuk diri mereka tanpa kelulusan ahli lembaga pengarah.

Mengikut kelima-lima pertuduhan, Noor Irwan Marmi, 44, sebagai seorang pegawai badan awam iaitu Ketua Pegawai Eksekutif Kumpulan (memangku) MARA Corp didakwa menggunakan jawatannya untuk mendapatkan suapan dengan meluluskan Internal Memo MARA Corp bertarikh 15 Sept 2021 hingga 20 Jan lepas.

Dokumen itu berhubung perkara yang dia mempunyai kepentingan iaitu bayaran elaun memangku berjumlah RM46,281.75 untuk dirinya tanpa kelulusan Ahli Lembaga Pengarah MARA Corp.

Seorang lagi tertuduh Rizal Abdul Gani, 44 tahun, juga berdepan lima pertuduhan iaitu sebagai seorang pegawai badan awam iaitu Pengarah Kewangan Korporat Kumpulan (memangku), MARA Corp telah menggunakan jawatannya untuk mendapatkan suapan dengan mengambil tindakan meluluskan Internal Memo MARA Corp bertarikh 15 Sept 2021 hingga 20 Jan lepas.

Ia berhubung perkara yang dia mempunyai kepentingan iaitu bayaran elaun memangku berjumlah RM40,875 untuk dirinya tanpa kelulusan Ahli Lembaga Pengarah MARA Corp.

Pertuduhan terhadap mereka dibacakan di mahkamah sama secara berasingan di hadapan Hakim Suzana Hussin.

Mereka didakwa melakukan kesalahan itu di tingkat 20, Menara MARA, 232 Jalan Tuanku Abdul Rahman, antara 17 Sept 2021 hingga 21 Jan 2022, mengikut Seksyen 23 (1) Akta Suruhanjaya Pencegahan Rasuah Malaysia (SPRM) 2009 dan boleh dihukum di bawah Seksyen 24 (1) akta sama.

Seksyen itu memperuntukkan hukuman penjara maksimum 20 tahun dan denda tidak kurang daripada lima kali ganda jumlah atau nilai suapan yang menjadi hal perkara kesalahan itu jika suapan itu dapat dinilai atau berbentuk wang atau RM10,000 mengikut mana-mana yang lebih tinggi.

Kes itu dikendalikan Timbalan Pendakwa Raya SPRM A. Kala Vani dan Nurul Atiqah Mohamad Alias manakala Noor Irwan diwakili peguam Mohd Ozier Farhan Mohd Khanafeh sementara Rizal tidak diwakili peguam.

Nurul Atiqah mencadangkan jaminan berjumlah RM50,000 dengan seorang penjamin warganegara Malaysia bagi setiap tertuduh selain syarat tambahan kedua-dua tertuduh perlu menyerahkan pasport kepada mahkamah dan melaporkan diri di pejabat SPRM terdekat sebulan sekali.

Bagaimanapun, Mohd Ozier Farhan memohon jaminan RM10,000 kerana anak guamnya perlu menanggung dua anak berumur 16 dan tujuh tahun serta ibu bapanya.

“Penjamin adalah abangnya yang bekerja sebagai pemandu Grab dan hanya berpendapatan RM2,000. Oleh itu tidak wajar untuk jumlah jaminan yang tinggi. Anak guam saya juga tidak berisiko untuk melarikan diri selain bersedia menyerahkan pasport kepada mahkamah dan melaporkan diri di pejabat SPRM,” katanya.

Rizal pula merayu jaminan bawah RM10,000 kerana beliau perlu menanggung empat anak selain memberikan kerjasama yang baik sepanjang siasatan dijalankan terhadapnya.

Mahkamah membenarkan Noor Irwan diikat jamin RM45,000 manakala Rizal RM40,000 dan mereka perlu menyerahkan pasport kepada mahkamah serta melaporkan diri di pejabat SPRM berhampiran sebulan sekali selain menetapkan 23 Ogos ini untuk sebutan semula bagi kedua-dua kes. – Bernama


Tular dokumen Zahid beri maklumat salah kepada Agong, dakwaan Nazri terbukti benar?

Tular dalam media sosial satu dokumen dikatakan dibawa Presiden UMNO, Datuk Seri Ahmad Zahid semasa menghadap Yang di-Pertuan Agong 11 Jun lalu yang menegaskan UMNO membuat keputusan untuk keluar daripada kerajaan Perikatan Nasional (PN) sebelum tarikh akhir 1 Ogos ini.

Dokumen tersebut juga mendedahkan Zahid kononnya mendakwa semua Menteri dan Timbalan Menteri UMNO berikrar untuk meletak jawatan daripada kerajaan PN.

“Patik jelaskan sedikit Tuanku dalam perkara kedua ini. Majlis Tertinggi memutuskan bahawa tarikh akhir untuk UMNO tarik diri daripada Perikatan Nasional ini adalah pada 1 Ogos.

“Sama ada Darurat diteruskan atau pun ditamatkan sebelum itu adalah tarikh akhir. Semua Menteri berjanji dan berikrar letak jawatan daripada kerajaan,” menurut petikan dalam dokumen tersebut.

Untuk rekod, kenyataan dalam dokumen tersebut sama sekali berbeza dengan ketetapan UMNO semasa Perhimpunan Agung UMNO 2020 (PAU) lalu, sebaliknya ketetapan yang sebenar adalah kerjasama UMNO dengan Bersatu dalam kerajaan PN hanya akan berakhir selepas Parlimen dibubar.

Ketetapan PAU juga tidak menyatakan tarikh spesifik UMNO akan menarik diri daripada kerajaan PN seperti didakwa Zahid dalam dokumen tersebut.

Sekiranya terbukti kesahihan dokumen tular tersebut, dakwaan seorang pemimpin senior UMNO, Datuk Seri Nazri Aziz yang menuduh Zahid menyampaikan maklumat salah kepada semasa menghadap Agong baru-baru ini terbukti benar dan ia merupakan satu penderhakaan yang jelas kerana cubaan menipu Tuanku.

Agenda Daily masih cuba mendapatkan pengesahan Zahid berhubung dokumen yang sedang tular tersebut.

Nazri sebelum ini mendedahkan sudah mengumpul surat akuan bersumpah (SD) untuk menyokong Menteri Luar Datuk Seri Hishammuddin Hussein sebagai jurucakap rasmi kepada 25 orang Ahli Parlimen Barisan Nasional (BN), ia sekiranya Ahli Parlimen Sembrong itu dipanggil menghadap Agong.

Ahli Parlimen Padang Rengas itu berkata langkah tersebut diambil sebagai tindakan balas terhadap Zahid yang memberikan maklumat mengelirukan kepada Agong berhubung sokongan kepada Datuk Seri Anwar Ibrahim sebagai calon Perdana Menteri.

Beliau juga mendakwa ditipu Zahid semasa menarik sokongan terhadap kerajaan pada Oktober tahun lalu apabila ketua perancang tersebut mendapat peruntukan untuk kawasan Parlimennya dan beliau pula tidak diberikan peruntukan kerana tindakan menarik sokongan itu.

Pada 7 Jun lalu, Yang di-Pertuan Agong Al-Sultan Abdullah Ri’ayatuddin Al Mustafa Billah Shah memanggil semua ketua-ketua parti menghadap di Istana Negara ia bagi mendapatkan pandangan dan pendapat berhubung keadaan semasa yang dihadapi negara.

Untuk rekod, Zahid dan bekas Perdana Menteri, Datuk Seri Najib Razak sebelum ini dikaitkan dengan surat sokongan kepada Anwar yang dihantar ke Istana Negara dan juga isu klip audio pakatan sulit Anwar-Zahid yang menjadi perbualan hangat dikalangan pemerhati politik.


Pihak berkuasa Perancis mohon bantuan AG berkaitan isu rasuah MRT, LRT

Pihak berkuasa Perancis membuat permohonan Mutual Legal Assistance (MLA) di Jabatan Peguam Negara berkaitan isu rasuah dalam projek pembinaan infrastruktur pengangkutan awam melibatkan Transit Aliran Massa (MRT) dan Transit Aliran Ringan (LRT).

Ketua Pesuruhjaya Suruhanjaya Pencegahan Rasuah Malaysia (SPRM) Tan Sri Azam Baki berkata ia berkaitan dengan isu LRT dan MRT yang terdahulu dan bukannya sekarang, menurut laporan Bernama.

Beliau berkata pihak Perancis menyiasat pihak tertentu termasuk syarikat tertentu di Malaysia dan negara mereka yang tajuknya berkaitan Foreign Corrupt Practice by Public Official.

“Jadi, nama-nama berkaitan tidak boleh saya dedahkan dan kita juga sedang meneliti permohonan mereka dan harus diingat, sebarang bantuan keterangan yang kita berikan kepada negara seperti Perancis ini atau mana-mana negara lain ialah melalui Jabatan Peguam Negara (AGC).

“SPRM sedang berbincang dengan AGC bagi meneliti apakah yang boleh SPRM bekalkan dan beri bantuan kepada mereka bukan semua permohonan mereka akan kami penuhi. Jadi kami tengok yang mana kami boleh bantu, kami akan bantu,” katanya kepada pemberita selepas merasmikan Program Pemantapan Wartawan Bersama SPRM di sini hari ini.

Selain itu, beliau berkata mereka juga perlu membantu SPRM dan beri kerjasama sekiranya terdapat apa-apa jua permohonan SPRM kepada Perancis berikutan siasatan telah bermula lebih awal lagi oleh SPRM sejak Mac lalu.

“Skop siasatan SPRM adalah berkaitan dengan isu rasuah yang telah pun berlaku yang dibayar kepada pihak tertentu…. dan ini menjadi tumpuan kami dan setakat ini kami telah membuka dua kertas siasatan (berhubung isu rasuah berkaitan MRT dan LRT),” katanya.

Pada Isnin lepas, syarikat pengoperasi pengangkutan awam, Prasarana Malaysia memandang serius laporan media yang memetik sumber dan mendakwa ada elemen pemberian rasuah dalam projek pembinaan infrastruktur pengangkutan awam.

Prasarana dalam kenyataannya memaklumkan projek terlibat membabitkan MRT dan LRT.

Pada Selasa lepas, Menteri Pengangkutan Datuk Seri Dr Wee Ka Siong dilaporkan berkata pihaknya sentiasa terbuka untuk disiasat berhubung dakwaan terdapat elemen pemberian rasuah dalam projek pembinaan infrastruktur pengangkutan awam membabitkan MRT.


PRU-15: UMNO pun sukar menang majoriti mudah, ramal Ku Li

Bukan mudah bagi parti politik yang bertanding pada Pilihan Raya Umum Ke-15 (PRU-15) untuk memenangi majoriti mudah bagi membentuk kerajaan, ramal veteran UMNO, Tengku Razaleigh Hamzah.

Tengku Razaleigh Hamzah atau Ku Li berkata kesukaran itu akan turut dirasai UMNO dan Barisan Nasional (BN) yang berdepan pelbagai masalah ketika ini.

“Pada pandangan saya, kemungkinan pilihan raya kali ini tidak akan menyelesaikan masalah sebaliknya akan menimbulkan lebih banyak masalah.

“Bagaimanapun, pilihan raya mesti diadakan kerana mengikut Perlembagaan sudah lima tahun.

“Setiap lima tahun mesti ada pilihan raya. Kita tahu pilihan raya ini mungkin tidak membuahkan hasil yang baik kerana tidak ada satu parti pun, menurut pendapat ramai, mampu membentuk kerajaan,” katanya.

Memetik Utusan, Ahli Parlimen Gua Musang itu berkata, keadaan ekonomi dan inflasi juga antara cabaran yang terpaksa dihadapi parti itu pada PRU-15.

Justeru, katanya semua pihak harus bersedia menghadapi cabaran sebelum dan selepas PRU-15.

Sebelum ini, Perdana Menteri, Datuk Seri Ismail Sabri Yaakob dilaporkan membuat pertimbangan sewajarnya dengan mengambil kira pelbagai aspek sebelum membuat keputusan membubarkan Parlimen bagi memberi laluan kepada PRU-15.

Bagaimanapun, tanpa mempedulikan isu berkaitan rakyat, sebaliknya mementingkan diri dan untuk menyelamatkan pemimpin tertentu, terutama Kluster Mahkamah, UMNO menerusi pemimpin tertingginya terus membuat desakan kepada Ismail Sabri supaya mengadakan PRU-15 tahun ini.

14 Ogos lalu Ismail Sabri sekali lagi memberi jaminan akan membubarkan Parlimen selepas memperoleh hasil kajian sikap yang dijalankan oleh Wanita Barisan Nasional (BN).

Menurutnya kajian tersebut penting bagi mengetahui kekuatan parti gabungan tersebut khususnya melibatkan pengundi putih, sebelum mereka memasuki ‘medan perang’.

“Untuk mengetahui sejauh mana kemampuan kita untuk menang atau kalah adalah berdasarkan kajian sikap yang dibuat oleh Wanita. Wanita UMNO telah pun melakukan setiap kali pilihan raya, dan kali ini saya minta supaya Wanita komponen juga, bersama-sama Wanita UMNO untuk buat kajian sikap.

“Sebab kita tahu setiap kawasan pilihan raya terutamanya di Pantai Barat, Pahang dan sebagainya merupakan pengundi campur (pelbagai kaum). Mungkin di Kelantan dan sebagainya hampir 100 peratus pengundi adalah Melayu tetapi kalau di negeri lain pengundi bercampur. Kalau setakat mendapat kajian sikap UMNO semata-mata, mungkin tidak mencukupi,” kata Ismail Sabri.


Vaksin kanak-kanak, pendaftaran meningkat 663,641 setakat semalam: Khairy

Pendaftaran Program Imunisasi Covid-19 Kebangsaan Kanak-kanak (PICKids) kini meningkat kepada 663,641 setakat semalam (7 Feb), kata Menteri Kesihatan Khairy Jamaluddin Abu Bakar.

Menerusi akaun Twitternya hari ini, beliau berkata Pasukan Petugas Khas Imunisasi Covid-19 untuk kanak-kanak (CITF-C) akan mengumumkan pelaksanaan program itu di peringkat sekolah, menurut laporan Bernama.

“Pendaftaran dibuat oleh sekolah dan suntikan juga di sekolah dengan rakan-rakan,” katanya yang turut berkongsi info grafik mengenai pendaftaran PICKids setakat semalam menerusi catatan tersebut dengan pendaftaran tertinggi di Kuala Lumpur iaitu 70,900 kanak-kanak.

Menurut Khairy bagi warga emas status vaksinasi akan menjadi tidak lengkap (warna putih dalam sijil digital MySejahtera) sekiranya tidak menerima dos penggalak sebelum 1 Mac.

“Sama juga kepada semua penerima Sinovac tidak kira umur. Tingkatkan perlindungan anda untuk selamat daripada Omicron,” katanya dalam akaun Twitternya.

Khairy berkata sistem ujian dan isolasi Covid-19 kini sudah diautomasi secara digital dan seseorang yang mendapat keputusan positif Covid-19, perlu melapor terus di aplikasi MySejahtera untuk mendapatkan Arahan Pemantauan di rumah (HSO) secara digital.

“Jika tiada gejala atau gejala ringan (2A) tak perlu pergi Pusat Penilaian Covid-19 (CAC) Kementerian Kesihatan. Pengasingan diri dan kemas kini status kesihatan menerusi MySejahtera,” katanya.

Beliau berkata pengasingan diri dan HSO bertujuan mengelakkan kesesakan di CAC yang perlu melakukan saringan ke atas kes-kes yang bergejala teruk sahaja.

“Jika anda bergejala atau mempunyai simptom ringan, duduk di rumah untuk pulih. Jika gejala yang dialami semakin teruk, maka dapatkan bantuan perubatan,” kata Khairy.


Remaja sangkut atas bumbung bengkel lepas motor dirempuh kereta

Seorang remaja berusia 19 tahun terpelanting dan tersangkut di atas bumbung sebuah bengkel memperbaiki kereta, dalam kemalangan membabitkan sebuah kereta dan motosikal di Kampung Pak Badol, Bachok, hari ini.

Ketua Polis Daerah Bachok, Deputi Superintendan Mohamad Ismail Jamaluddin, berkata kereta Honda Civic dipandu lelaki berusia 36 dari Melor dipercayai cuba memintas sebuah Kancil di depannya sebelum bertembung motosikal mangsa.

“Kejadian menyebabkan penunggang motosikal melambung ke atas bumbung dari jarak lima meter manakala kereta merempuh pagar bengkel,” katanya.

Nahas berlaku kira-kira jam 11 pagi tadi ketika Wan Mohamad Sabaruddin Wan Zakaria cedera parah.

Memetik Berita Harian, ketika kejadian, pemilik bengkel, Abdul Sukri Mohamad, 59, sedang membaiki kereta sebelum terdengar dentuman dan melihat sebuah kereta serta motosikal terbabas di pagar rumahnya.

Katanya, penduduk yang memeriksa kedua-dua kenderaan itu hanya menemui pemandu kereta manakala penunggang motosikal tidak kelihatan.

“Kami mencari-cari pemandu motosikal di sekitar kawasan kemalangan dan hairan kerana tidak menemui mangsa.

“Beberapa minit kemudian, ada bunyi orang bergerak di atas bumbung bengkel dan barulah kami sedari mangsa tercampak ke atas,” katanya.

Berikutan ketinggian bumbung, penduduk menghubungi Agensi Pertahanan Awam (APM) dan bomba untuk mengalihkan mangsa.

Ketua Balai Bomba dan Penyelamat Bachok, Penolong Penguasa Bomba, Yus Heary Mahmud, berkata pihaknya menerima panggilan kejadian jam 11.32 pagi.

Katanya, tujuh anggota bersama 11 anggota agensi penyelamat seperti Polis Diraja Malaysia (PDRM), APM dan Kementerian Kesihatan (KKM) terbabit dalam tugas menyelamat mangsa kemalangan.

“Kami mengambil masa 10 minit untuk menurunkan mangsa,” katanya.

Mohamad Ismail juga berkata nahas berkenaan membongkar kegiatan jenayah apabila polis menemui dadah jenis heroin seberat tiga gram dan 102 biji pil kuda dalam kereta berkenaan.

“Rampasan bernilai RM3,020 manakala pemandu kereta turut ditahan polis. Ujian air kencing turut mendapati mangsa positif Methamphetamine dan mempunyai tujuh rekod jenayah berkaitan dadah,” katanya.

Kes kemalangan disiasat mengikut Seksyen 44(1A)(a) Akta Pengangkutan Jalan 1987 manakala kes dadah disiasat di bawah Seksyen 39A(1) Akta Dadah Berbahaya 1952 dan Seksyen 15(1)(a) ADB 1952.


Terdesak: Klip video bukan himpunan PH, tapi calon Presiden Taiwan

Dalam keadaan terdesak susulan kemerosotan sokongan terhadapnya dalam Pilihan Raya Umum Ke-15 (PRU-15) Sabtu ini, Pakatan Harapan (PH) menggunakan pelbagai cara untuk menunjukkan pakatan di anggotai DAP itu, masih diterima rakyat.

Terbaharu, seorang individu dipercayai penyokong PH memuat naik klip video bersama audio, yang menurut lelaki itu adalah video perhimpunan orang ramai yang memakai baju merah, menyokong PH di Kelantan.

Video berkenaan kemudiannya dikongsikan pengguna lain dan menjadi tular di laman WhatsApp.

Bagaimanapun, menurut Mkini, Faqcheck Lab telah menyemak video berkenaan dan mendapati dakwaan dalam klip audio itu adalah tidak benar.

Video itu sebenarnya memaparkan perhimpunan anjuran calon Presiden Taiwan ketika itu, Ha Kuo-yu yang dirakamkan pada 22 Jun.

Faqcheck Lab dan Mkini adalah antara ahli pakatan pemeriksa fakta, JomCheck, yang merangkumi jabatan media, akademik dan masyarakat sivil.

Melalui JomCheck, orang ramai boleh mengemukakan permohonan untuk menyemak sesuatu fakta dengan menghantar mesej WhatsApp ke talian +6017 477 6659 (teks WhatsApp sahaja, tiada panggilan) atau melalui pautan ini.


DUN Sarawak sudah terbubar, SPR tentukan tarikh PRN: Abang Johari

Dewan Undangan Negeri (DUN) Sarawak sudah terbubar pada Rabu lalu dan akan dimaklumkan kepada Suruhanjaya Pilihan Raya (SPR) bagi menentukan tarikh pilihan raya negeri (PRN) diadakan, kata Ketua Menteri, Datuk Patinggi Abang Johari Abang Openg.

Abang Johari berkata Speaker DUN, Datuk Amar Mohd Asfia Awang Nassar akan membuat makluman rasmi kepada SPR berhubung pembubaran tersebut dan PRN perlu diadakan dalam tempoh 60 hari bermula Rabu (3 Nov) lalu.

“Speaker DUN akan membuat pemakluman secara rasmi kerana itu adalah prosedurnya.

“Sekarang, terpulang kepada SPR untuk menentukan tarikh pilihan raya dan kita akan menyerahkan kepada rakyat untuk memberikan mandat baharu bagi mentadbir negeri ini,” katanya dipetik laporan portal BH dalam sidang media berhubung pembubaran DUN Sarawak di Wisma Bapa Malaysia hari ini.

Jelasnya, penamatan perintah darurat oleh Yang di-Pertuan Agong itu selaras dengan peruntukan dalam Seksyen 2(2) Ordinan Darurat (Kuasa-Kuasa Perlu) (Sarawak) 2021 selepas baginda berunding dengan Yang di-Pertua Negeri, Tun Abdul Taib Mahmud.

“Dalam membuat keputusan ini, kami turut menelitinya dengan pihak berkuasa kesihatan dan pihak berkepentingan lain supaya pilihan raya diadakan dengan pematuhan kepada prosedur operasi standard (SOP) yang ditetapkan.

“Kadar vaksinasi COVID-19 juga sudah mencapai tahap yang boleh diterima oleh pihak berkuasa supaya pilihan raya dijalankan dengan selamat,” katanya.

Abang Johari yang juga Pengerusi GPS bagaimanapun berkata perbincangan mengenai agihan kerusi antara empat parti komponen yang membentuk GPS sudah diadakan namun masih di peringkat awal.

“Tunggulah dulu, DUN pun baru saja dibubarkan,” katanya lagi.

Sebelum Perintah Darurat seluruh negara ditamatkan pada 11 Januari lalu, Yang di-Pertuan Agong mengisytiharkan Proklamasi Darurat bagi Sarawak bermula 2 Ogos lalu hingga 2 Februari tahun depan berikutan ancaman kepada kesihatan awam disebabkan oleh pandemik Covid-19.

Berikutan pengisytiharan ini, PRN-12 yang sepatutnya diadakan selepas tempoh DUN Sarawak tamat pada 7 Jun lalu ditunda ke tarikh lain selepas Proklamasi Darurat itu ditamatkan.

Justeru, selepas penamatan Proklamasi Darurat pada Rabu baru-baru ini, pilihan raya perlu diadakan dalam tempoh 60 hari bagi menjamin hak rakyat Sarawak untuk memilih kerajaan selaras dengan amalan demokrasi berparlimen.


Lans Koperal antara lima tak mengaku salah miliki air ketum

Lima termasuk seorang anggota polis wanita berpangkat Lans Koperal didakwa di Mahkamah Majistret di sini hari ini atas dua pertuduhan memiliki 2.5 liter air daun ketum, Khamis lepas.

Tertuduh, Raja Rozalia Fadila Raja Mamat, 30; Wan Muhammad Alif Wan Yusoff, 20; Muhammad Faries Aizat Ruslan, 23; Anis Najiehah Muhammad Anggelan, 27; dan Bidah Napi, 30; bagaimanapun mengaku tidak bersalah selepas kesemua pertuduhan dibacakan dihadapan Majistret Mohd Izdham Che Ani.

Mengikut pertuduhan pertama dan kedua, kesemua tertuduh didakwa memiliki cecair racun myntragynine (ketum) masing-masing sebanyak 1.5 liter dan 1.0 liter dan kesalahan itu dilakukan di sebuah rumah di Jalan Pasir Puteh-Kubang Kerian, di sini pada 3.25 pagi, 7 April lepas, lapor Bernama.

Pertuduhan ke atas kesemua tertuduh dikemukakan mengikut Seksyen 30(3) Akta Racun 1952 (Pindaan 2003) dan boleh dihukum mengikut Seksyen 30(5) akta sama yang memperuntukkan hukuman denda maksimum RM10,000 atau penjara tidak lebih empat tahun atau kedua-duanya, jika sabit kesalahan.

Pendakwaan dikendalikan Timbalan Pendakwa Raya Nursyafiqah Mohamad manakala kesemua tertuduh diwakili peguam dari Yayasan Bantuan Guaman Kebangsaan (YBGK), Intan Nor Nadhirah Ismail.

Terdahulu, Nursyafiqah menawarkan jaminan sebanyak RM8,000 setiap seorang bagi kedua-dua pertuduhan manakala Intan Nor Nadhirah memohon supaya jaminan minimum diberikan kepada kesemua tertuduh.

Majistret Mohd Izdham kemudian membenarkan kesemua tertuduh masing-masing diikat jamin RM4,500 dengan seorang penjamin dan menetapkan 13 Jun sebagai tarikh sebutan semula kes.

Sebelum ini, media melaporkan seorang anggota polis wanita bersama empat individu lain ditahan pasukan polis Ibu Pejabat Polis Daerah Kota Bharu bersama penguat kuasa dari Jabatan Hal Ehwal Agama Islam Kelantan (Jaheaik) pada 3.25 pagi susulan penemuan sejumlah mercun dan bunga api bernilai RM5,000 serta air ketum di rumah terbabit.


Ismail Sabri sudah tercicir daripada senarai calon PM, kata Sanusi

Nama Datuk Seri Ismail Sabri Yaakob sebagai calon Perdana Menteri (PM) selepas Pilihan Raya Umum Ke-15 (PRU-15) sudah tercicir dan bukan lagi pesaing utama bagi jawatan nombor satu negara itu, kata Menteri Besar Kedah.

Datuk Seri Muhammad Sanusi Md. Nor yang juga Pengarah Pilihan Raya PAS berkata kini hanya tinggal dua nama sahaja yang bakal menjadi PM Kesepuluh, iaitu Datuk Seri Anwar Ibrahim dan Tan Sri Muhyiddin Yassin kerana Ismail Sabri sudah terkeluar daripada perlumbaan.

“Mail Sabri (Ismail Sabri) ni dah out of race, tak boleh, tak boleh pergi lagi. Dia nak pi (jadi) macam mana, parti dia (UMNO) tak sokong dia.

“Dia nak jadi poster boy, last-last tak boleh jadi poster boy. Tak tahu saya pun tak pernah tengok poster dia, Zahid pun nak jadi poster boy,” katanya semasa jelajah Perikatan Nasional Best malam tadi.

Sanusi berkata UMNO kini dalam keadaan kacau-bilau selepas beberapa pemimpinnya tidak tersenarai menjadi calon, malah calon kerusi Parlimen Sungai Buloh, Khairy Jamaluddin Abu Bakar sendiri mengakui parti tersebut sudah rosak.

“Khairy kata UMNO dah rosak. Tuan-tuan, UMNO-Barisan Nasional sudah berselerak,” katanya lagi.

Mengulas lanjut, Sanusi membuat perbandingan antara Anwar dan Muhyiddin sebelum ini yang dipecat UMNO, ia berbeza sama sekali kerana Presiden PKR itu dipecat kerana masalah akhlak sementara Muhyiddin dipecat kerana melawan rasuah.

“Dua-dua ni kena pecat. Tan Sri Muhyiddin Yassin dipecat oleh UMNO zaman Datuk Seri Najib Razak kerana lawan kes 1MDB (1Malaysia Development Berhad).

“Anwar Ibrahim dipecat daripada UMNO sebagai timbalan presiden dan juga timbalan perdana menteri kerana isu bukan lawan kes penyelewengan bukan. (Tapi dipecat) sebab isu akhlak dan moral,” katanya lagi.

Untuk rekod, Anwar sebelum ini sudah disabitkan bersalah terhadap dua pertuduhan kes liwat dihadapinya sebelum ini dan hanya dibebaskan menerusi pengampunan pada 2018 selepas kemenangan Pakatan Harapan pada PRU-14 lalu.

Namun, Sanusi menggesa agar semua pengundi di Parlimen Tambun untuk menolak Anwar pada PRU-15 kali ini bagi mengelak negara berterusan terjebak dalam kancah politik hanya kerana semata-mata cita-cita peribadi seorang individu mahu menjadi PM.

“Saya datang jauh dari Kedah, datang ni nak menasihat, nak minta tolong sekalian rakyat Tambun yang akan mengundi pada 19 November ini tolong jangan undi Anwar Ibrahim, tolong undi sahabat saya Datuk Seri Peja (Faizal Azumu).


Annuar tak bangun semasa Zahid minta berdiri sokong PRU segera

Veteran UMNO, Tan Sri Annuar Musa mengakui tidak bangun semasa ucapan Presiden UMNO Datuk Seri Ahmad Zahid Hamidi yang meminta hadirin semasa Konvensyen Tahunan Ke-48 Barisan Nasional (BN) bangun untuk menyokong pilihan raya umum ke-15 (PRU-15) diadakan segera.

Bekas Setiausaha Agung BN yang dipecat Zahid itu berkata semasa majlis tersebut, terdapat hadirin yang teragak-agak selepas diminta untuk bangun bagi menyokong cadangan tersebut dan menjelaskan pendiriannya tidak berdiri bukan bermakna tidak bersetuju agar PRU-15 disegerakan.

“Tadi (semalam) Pengerusi BN bertanya pada khalayak, bila mereka mahu PRU diadakan. Kemudian disuruh berdiri. Saya perhatikan ramai terpinga pinga, ramai juga yang spontan berdiri. Ada yang tunggu nak tengok kawan berdiri atau tidak. Ada yang berdiri tapi memberitahu pendirian yang berbeza. Biasalah dalam situasi yang begitu.

“Saya setuju PRU disegerakan sebaik saja BN benar-benar sudah siap siaga. Tapi saya tidak pun berdiri. Saya tidak perlu berdiri hanya kerana orang lain berdiri, atau kerana segan, tak tergamak, kerana disuruh berdiri dan sebagainya,” kata beliau dalam satu hantaran di akaun Facebooknya.

Ahli Parlimen Ketereh itu berkata tarikh PRU-15 tidak boleh dibincang secara terbuka sebaliknya ia perlu dibuat secara tertutup kerana ia hanya akan mendedahkan strategi parti kepada musuh yang lain.

“Saya berpegang pada prinsip, tarikh pilihanraya adalah senjata parti yang sedang memerintah.

“Ia perlu dibincang tertutup. Sementara itu kita perlu jujur. Kalau sudah “ready” kata ready.

“Tapi kalau kerja pun belum buat, dana belum tersedia, data belum terurus, jentera belum terlatih, tapi kita mendakwa kita sudah “ready”, itu menolak ikhtiar namanya,” katanya lagi.

Menurutnya, Perdana Menteri Datuk Seri Ismail Sabri perlu diberi ruang sebaiknya sebelum membuat keputusan untuk membubarkan Parlimen dan bukan dalam keadaan tergopoh-gapah.

“Saya percaya PM akan memberi semula mandat pada rakyat, bukan dalam tergopoh gapah, atau di saat suasana yg berterabur, sebaliknya ketika rakyat bersedia dan yakin untuk memberi mandat semula kepada yang berkuasa,” ujarnya lagi.

Terdahulu, Zahid dalam ucapannya semalam mengulangi gesaan supaya Ismail Sabri melihat bagaimana pemimpin BN mahukan PRU-15 diadakan segera tahun ini juga.

“Saya nak tanya dengan para perwakilan… siapa mahu pilihan raya tahun hadapan. Siapa mahu pilihan raya tahun ini?

“Siapa mahu pilihan raya dalam waktu terdekat.

“Kalau kita mahu pilihan raya pada tahun ini dan waktu terdekat… saya nak lihat berapa yang bangun dan menyokong saranan ini,” katanya yang kemudian disambut tindakan berdiri oleh peserta konvensyen yang hadir.

Kenyataan itu menyusul tatkala Perdana Menteri dalam wawancara dengan akhbar Jepun, Nikkei Asia yang diterbitkan baru-baru ini yang memberi isyarat tidak akan tergesa-gesa mengadakan PRU-15 lebih awal.

Ismail Sabri berkata kenaikan kos dalam perbelanjaan makanan dan sara hidup lain adalah antara sebab untuk menolak PRU diadakan lebih awal.

PRU sepatutnya perlu dipanggil menjelang September tahun depan.

“Kita perlu menunggu masa yang sesuai (untuk mengadakan PRU). Kita sedang menghadapi tempoh inflasi yang meningkat dengan harga yang tinggi… adakah anda rasa ini masa yang sesuai?,” katanya kepada akhbar kewangan Jepun, yang terbesar di dunia dengan edaran harian melebihi tiga juta.

Semasa majlis sama, Ismail Sabri yang berucap pada konvensyen turut memberi bayangan PRU-15 akan dilaksanakan pada bila-bila masa.


Perang Ukraine: Bekalan gas Sweden mula kurang

Agensi Tenaga Sweden (SEA) semalam (21 Jun) memberi “amaran awal” peringkat pertama berhubung bekalan gas yang mungkin terjejas akibat pengurangan import dari Russia akibat perang di Ukraine.

Amaran itu, yang melibatkan barat Sweden, berikutan perisytiharan serupa oleh Denmark pada Isnin.

“Sweden dan Denmark mempunyai pasaran gas bersama dan zon pengimbangan bersama di mana situasi bekalan Denmark adalah sangat penting untuk Sweden,” kata agensi itu dalam satu kenyataan.

“Oleh itu Agensi Tenaga Sweden telah memutuskan untuk mencerminkan keputusan Denmark pada tahap krisis,” tambahnya.

Kesatuan Eropah (EU) telah mewujudkan sistem untuk membolehkan negara anggota memaklumkan kesukaran bekalan tenaga yang akan berlaku menggunakan tiga tahap amaran menaik – bermula dengan “amaran awal”, diikuti dengan “amaran”, kemudian “kecemasan”.

Sistem ini membenarkan bantuan bersama dari negara EU yang lain, tetapi membawa maksud permulaan catuan bekalan.

SEA juga menyatakan bahawa “situasi bekalan gas di Sweden masih kukuh”, dan stok simpanan di Sweden, Denmark dan Eropah “tersedia dengan baik menjelang musim luruh”.

Syarikat tenaga Denmark, Orsted mengumumkan pada penghujung Mei bahawa penghantaran gas Russia ke negara Scandinavia itu akan digantung mulai 1 Jun, selepas Orsted enggan menjelaskan pembayaran dalam rubel.

Pada Isnin, Belanda mengumumkan akan menarik balik sekatan ke atas penjanaan tenaga arang batu, sehari selepas Jerman dan Austria mengambil langkah yang sama untuk mengurangkan pergantungan mereka kepada bekalan gas Russia. – Agensi


RM60.71b tambahan bajet terbesar dalam sejarah, kata Mat Maslan

Timbalan Menteri Kewangan kerajaan Pakatan Harapan-Barisan Nasional, Datuk Seri Ahmad Maslan mengakui jumlah peruntukan tambahan RM60.17 bilion yang diminta untuk bajet kali ini adalah yang terbesar dalam sejarah.

Beliau berkata ini berikutan jumlah dana yang besar digunakan untuk subsidi – antara yang tertinggi adalah untuk subsidi petroleum.

“Apa yang dikatakan oleh Kota Melaka (Ahli Parlimen DAP Kota Melaka Khoo Poay Tiong) adalah benar, jumlah tambahan yang kami mohon adalah sangat besar, dan saya akui ia adalah yang terbesar dalam sejarah.

“Antara masalah mengapa jumlah itu besar adalah disebabkan subsidi dan kita sudah tahu apa itu subsidi.

“Jadi kita bercadang untuk melaksanakan subsidi bersasar (petroleum), dan saya ingin mengatakan bahawa subsidi yang disasarkan tidak akan melibatkan pengangkutan seperti bas sekolah seperti yang disebut oleh Kota Melaka (semasa perbahasan),” kata Ahmad kepada Parlimen dalam ucapan penggulungan bagi perbahasan Rang Undang-undang Perbekalan Tambahan (2022) 2023.

Pada 23 Mac, Ahmad membentangkan Rang Undang-undang itu untuk bacaan kali pertama.

Menurut kertas yang diedarkan di Parlimen sebelum ini, Rang Undang-undang Perbekalan Tambahan (2022) 2023 melibatkan pengeluaran jumlah tidak melebihi RM60.17 bilion daripada Kumpulan Wang Disatukan untuk perbelanjaan tambahan bagi perkhidmatan dan tujuan yang dinyatakan dalam jadual bagi tahun 2022 yang tidak diperuntukkan atau yang tidak diperuntukkan sepenuhnya oleh Akta Perbekalan 2022 (Akta A1638).

Perbelanjaan tambahan itu akan melibatkan 10 perkhidmatan, di mana Perkhidmatan Am Perbendaharaan menerima peruntukan tertinggi sebanyak RM52,776,595,400, diikuti Peruntukan Kumpulan Wang Berkanun (RM2,241,548,100) dan Kementerian Perdagangan Dalam Negeri dan Hal Ehwal Pengguna (RM2,058,146,000).

Atas permintaan Ahli Parlimen, Ahmad menyenaraikan antaranya RM52.8 bilion adalah untuk perkhidmatan am, termasuk subsidi produk petroleum (RM42 bilion); tarif elektrik (RM5 bilion); ayam dan telur (RM1.8 bilion); emolumen dan bantuan khas untuk pelantikan doktor kontrak, dan pelarasan gaji penjawat awam (RM1 bilion).

Ahmad berkata subsidi untuk diesel sahaja adalah antara RM1.4 bilion dan RM3.6 bilion dari 2018 hingga 2021 – tidak termasuk harga anomali 2020 pada permulaan wabak Covid-19 – tetapi meningkat kepada RM20.5 bilion tahun lepas.

Beliau berkata Bajet 2022 dirangka apabila harga minyak mentah AS$60/tong, tetapi kini hampir dua kali ganda, melebihi AS$110.

“Bayangkan ia daripada AS$60 kepada AS$110; sebab itu terdapat begitu banyak bajet tambahan untuk subsidi petroleum,” kata Ahmad menurut MalayMail.

Mengenai cadangan bahawa ramalan bajet itu tidak tepat, beliau berkata beberapa kejadian tidak dijangka berlaku tahun lepas, seperti banjir teruk yang tidak diambil kira, yang kemudiannya memerlukan perbelanjaan melebihi bajet.

Ahmad juga berkata beberapa projek infrastruktur boleh dibiayai sekiranya kerajaan tidak perlu membelanjakan jumlah itu untuk subsidi.

“Bayan Baru (Ahli Parlimen PKR Bayan Baru Sim Tze Tzin) bertanya mengenai HSR (kereta api laju); Jika kita tidak memberi subsidi RM52 bilion kepada rakyat, HSR sudah pun siap, tetapi kita mengutamakan rakyat berbanding projek HSR,” katanya.

“Dan jawapan telah pun diberikan sebelum ini bahawa projek itu dipacu awam, jika ada syarikat swasta anda dialu-alukan (untuk membayar projek itu), kerana saya juga mangsa kesesakan lalu lintas dan kami faham bagaimana HSR mampu menyelesaikan kesesakan,” katanya.


Menanti angin perubahan di tiga negeri PH, apakah ada kejutan?

Pilihan raya di enam negeri bakal diadakan tidak lama lagi iaitu antara Jun dan Julai 2023.

Pilihan Raya Negeri (PRN) untuk enam buah negeri iaitu Kedah, Kelantan, Terengganu, Selangor, Negeri Sembilan dan Pulau Pinang dijangka diadakan bila-bila masa selewat-lewatnya suku kedua tahun ini.

Setelah selesai Pilihan Raya Umum Parlimen ke 15 (PRU-15) baru-baru ini yang mengakibatkan terjadinya “hung” Parlimen dan akhirnya terpaksa dibentuk kerajaan campuran, ramai pemerhati sedang memberi tumpuan kepada PRN ini pula. Apakah ianya juga nanti bakal menimbulkan kejutan sebagaimana PRU Parlimen.

Dengan kejayaan luar biasa Perikatan Nasional (PN) membolot peratusan terbesar undi Melayu dalam PRU Parlimen baru-baru ini, kombinasi PAS dan Bersatu dijangka menang mudah dan besar di ketiga-tiga negeri “bengkong Melayu” itu iaitu Kedah, Kelantan dan Terengganu.

Di Kelantan dan Terengganu Pakatan Harapan (PH) dan Barisan Nasional (BN) gagal menang walau satu kerusi Parlimen, manakala di Kedah pula hanya PKR menang satu kerusi iaitu di Sungai Petani, selebihnya dibolot PN.

Jika keputusan demikian diambil kira, PH dan BN dijangka kecundang diketiga-tiga negeri ini kerana kemenangan calon-calon PAS dan Bersatu adalah dengan majoriti yang cukup besar.

Kalau di Kedah majoriti paling kecil dimenangi calon PN adalah di Parlimen Alor Setar iaitu 9,931 undi manakala terbesar adalah di Parlimen Jerai dengan majoriti 33,192 undi.

Di Kelantan pula majoriti terkecil adalah calon Bersatu yang menang mengalahkan “gergasi” politik UMNO di Gua Musang iaitu Tengku Razaleigh Hamzah dengan majoriti 163 undi manakala kerusi-kerusi lain majoritinya rekod antara 10,154 (Machang) ke 44,485 (Tanah Merah).

Di Terengganu pula majoriti terkecil adalah di Hulu Terengganu di mana calon Bersatu menang dengan majoriti 15,734, manakala majoriti terbesar dan rekod buat calon PAS adalah di Marang yang dimenangi Tuan Guru Presiden PAS dengan majoriti 41,729 undi.

Dengan pencapaian terbesar buat PN khasnya calon-calon Parlimen PAS ini, PN dijangka mampu bertahan dengan menyapu bersih ketiga-tiga negeri Kelantan, Terengganu dan Kedah kiranya momentum gelombang kebangkitan Melayu dan anak muda kekal, malah makin melonjak lagi.

Oleh kerana ketiga-tiga negeri ini hampir pasti kekal milik PN, maka perhatian sebenar para pemerhati adalah kepada Selangor yang punya 56 kerusi DUN. Selangor adalah negeri PH.

Kedudukan PRU-14 sesungguhnya meletakkan Selangor selesa di tangan PH, namun dengan perkembangan PRU Parlimen baru-baru ini, Selangor berupaya jatuh ke tangan PN jika tsunami Melayu dan anak muda memukul negeri ini sekali lagi.

Yang menariknya lima dari enam kerusi Parlimen yang PN menang daripada 22 kerusi Parlimen di Selangor mempunyai peratus pengundi Melayu melebihi 60 peratus.

Di Parlimen Kuala Langat, walaupun peratusan pengundi Melayu adalah 58.23 peratus, namun calon PAS iaitu Pesuruhjaya PAS Selangor Datuk Dr Ahmad Yunus Hairi tetap boleh bawa kemenangan untuk PN.

Di Selangor, daripada 56 kerusi DUN, 33 mempunyai majoriti pengundi Melayu melebihi 60 peratus, manakala enam kerusi pula lebih 50 peratus Melayu. Tujuh belas kerusi berbaki adalah kerusi majoriti bukan Melayu di mana DAP kuat bertapak.

PN mampu menguasai negeri ini kiranya jenteranya bergerak pintar dan bertenaga.

Di Selangor hari ini semangat tsunami Melayu dan anak muda yang bangkit membadai dari PRU-15 lalu masih bergelora. Ini ditambah pula dengan kekecewaan dan sentimen tidak puas hati yang sangat menebal dalam kalangan ahli dan penyokong BN khasnya UMNO dan PH sendiri.

Ahli-ahli dan penyokong UMNO Selangor kecewa apabila Presiden dan Majlis Tertinggi UMNO membuat keputusan membantu Datuk Seri Anwar Ibrahim membentuk kerajaan selepas PRU-15 lalu, bertentangan dengan keputusan Perhimpunan UMNO.

Mereka rata-rata mengharapkan Presiden UMNO akan bersetuju membantu PN yang menguasai suara Melayu Islam membentuk kerajaan, tetapi apabila sebaliknya tawaran PH pula yang diterima dan tangan DAP yang disambut, ramai yang marah.

Selain itu mereka turut kecewa apabila bekas Pengerusi Perhubungan UMNO Selangor, Tan Sri Noh Omar yang banyak berjasa pada rakyat dan negeri ini telah digugurkan dari mempertahankan kerusi Parlimennya di Tanjong Karang dan kemudiannya dipecat dari keahliannya.

Bagi penyokong PH di Selangor pula, tindakan pimpinan mereka bersetuju berkerjasama dengan BN dan UMNO yang sebelum ini mereka dakwa sebagai penyamun dan perompak sesungguhnya meletakkan mereka dalam keadaan tidak selesa.

PH berkempen dengan slogan antirasuah dan integriti tetapi sebaliknya dengan mudah boleh menerima sokongan Umno yang mereka kritik semata-mata kerana kuasa.

Di mana perginya perjuangan dan semngat Reformasi dahulu?

BN dan PH Selangor cuba menyorok dan menyembunyikan sentimen kekecewaan dan ketidakpuasan hati akar umbi mereka itu, tetapi hakikatnya ia sedang membuak-buak mendidih, bakal menghukum mereka dalam PRN nanti.

Pengurusan kerajaan negeri Selangor yang lemah dan tidak tersusun berbanding di zaman Allahyarham Tan Sri Abdul Khalid Ibrahim juga mula menghilangkan keyakinan rakyat pada PH.

Banyak skim dan insentif yang membela kebajikan rakyat diperkenalkan semasa pemerintahan Khalid dahulu kini sewenang-wenangnya dihapus atau dipotong oleh kerajaan negeri.

Isu infrastruktur serta kemudahan awam, bekalan air yang sering terputus, banjir dan sampah serta kelemahan pengurusan cerun dan tanah tinggi terus menghantui rakyat negeri ini.

Kerajaan negeri seakan tidak mampu mencari penyelesaian yang tuntas dan kekal selain mengambil langkah “ad hoc” yang tidak menangani masalah sebenar.

Jika Kerajaan Persekutuan kini dikuasai BN-PH, sudah tiba masanya rakyat Selangor bertukar angin.

Demi memastikan semak dan imbang yang berkesan dan memanfaatkan rakyat dijangka panjang, serahlah pula kerajaan negeri kepada PN agar kedua-dua kerajaan Persekutan dan Negeri dapat bersaing secara sihat demi kepentingan rakyat.

PN Selangor sama ada dari PAS mahupun Bersatu punya barisan kepimpinan yang layak, cekap dan berpengalaman untuk memimpin dan mentadbir negeri ini.

PAS sahaja di Selangor pernah melahirkan enam orang ahli Exco yang punya rekod cemerlang selain seorang Timbalan Speaker dan ratusan ahli majlis PBT dan lantikan politik yang lain yang berkaliber dan bersih.

Diharapkan momentum gelombang Melayu dan anak muda yang merupakan gelombang kesedaran politik umat Melayu Islam akan terus bertenaga di negeri ini sehingga PRN nanti.

Kini Perlis milik PN manakala Kedah, Kelantan dan Terengganu dijangka akan kekal ditangan PN-PAS.

Biarlah Selangor menjadi negeri kelima. PN Selangor dijangka membariskan calon-calon yang profesional dan berwibawa yang mampu memenuhi aspirasi dan kehendak rakyat negeri ini.

Rakyat dalam kalangan penyokong BN dan PH yang kecewa sesungguhnya punya pilihan iaitu PN untuk melepaskan kekecewaan mereka itu. Bersamalah kita membawa angin perubahan pula di Selangor.

Roslan Shahir Datuk Mohd Shahir
Setiausaha Perhubungan PAS Selangor

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


6 juta dos vaksin sudah disuntik kepada orang ramai

Orang ramai yang menerima vaksinasi kini sudah mencecah 6 juta lebih, ia jumlah keseluruhan dos pertama dan kedua vaksin Covid-19 setakat semalam, kata Kementerian Kesihatan Malaysia (KKM).

Menterinya, Datuk Seri Dr Adham Baba berkata setakat semalam, seramai 4,384,441 telah menerima dos pertama manakala 1,666,757 individu sudah melengkapkan dos kedua, menjadikan keseluruhan pemberian kedua-dua dos berjumlah 6,051,198.

Menerusi perkongsian di Twitter, beliau memaklumkan lima negeri yang mencatatkan peneriman kedua-dua dos tertinggi ialah Selangor dengan 216,386 diikuti Sarawak (188,289), Johor (176,080), Perak (154,422) dan Kuala Lumpur (145,906).

Mengenai vaksinasi harian bagi Program Imunisasi COVID-19 Kebangsaan, Dr Adham berkata sebanyak 235,623 dos diberikan semalam, tertinggi sejak ia dimulakan pada 24 Feb lepas.

Katanya daripada jumlah tersebut,181,840 merupakan penerima suntikan dos pertama manakala 53,783 lagi dos kedua.


PM bangga dengan semangat rakyat, teguh lawan Covid-19

Tan Sri Muhyiddin Yassin menzahirkan penghargaan kepada rakyat Malaysia yang bersemangat dan teguh dalam melawan ‘peperangan besar’ Covid-19 yang melanda negara.

Perdana Menteri berkata walaupun diuji dengan cabaran Covid-19, sistem kesihatan negara masih kekal kukuh dan dijangka dengan fasa pertama pemulihan negara ia akan dapat membawa negara keluar daripada kemelut pandemik dan rakyat dapat kembali kepada kehidupan normal seperti biasa sebelum ini.

“Sistem kesihatan awam masih kekal berdiri dan usaha kerajaan dengan bantuan pelbagai pihak di seluruh negara kita sudah mula fasa pertama proses pemulihan negara.

“Ini adalah harapan baru yang kita akan usahakan dan saya bangga betapa cekal semangat juang saudara saudari (rakyat Malaysia),” katanya dalam Program Mega PKRC Berselawat yang diadakan secara maya pagi ini.

Menurutnya, rakyat Malaysia perlu terus teguh bersama berdepan dengan wabak ini dan bersemangat mengharungi cabaran.

Program berkenaan dianjurkan Agensi Pengurusan Bencana Negara (Nadma) membabitkan 89 Pusat Kuarantin dan Rawatan Covid-19 (PKRC) seluruh negara.

Program yang dipimpin Imam Besar Masjid Putra Putrajaya, Ikmal Zaidi Hashim turut disertai jemaah menteri, ketua jabatan, petugas barisan hadapan dan pesakit yang menerima rawatan di PKRC seluruh negara.

Muhyiddin berkata, petugas barisan hadapan dan pesakit yang sedang dirawat perlu bersemangat untuk berdepan cabaran wabak ini.

Katanya, peperangan besar ini tidak mungkin berjaya tanpa pengorbanan besar dari kita semua.

“Bersedialah kita berjuang untuk membela nasib rakyat yang terkesan dan apa saja boleh yang boleh kerajaan akan lakukan untuk rakyat Malaysia,” katanya.


Ancaman peningkatan kes Covid-19, Indonesia lancar vaksinasi besar-besaran

Ribuan rakyat Indonesia berbaris di Stadium Utama Bekasi hari ini bagi mendapatkan vaksin Covid-19 yang mensasarkan pemberian sebanyak 25,000 orang sehari.

Pihak berkuasa tempatan berkata, usaha tersebut sebahagian daripada sasaran negara Repubik itu untuk memberikan  sejuta dos vaksin sehari bermula pada bulan Julai dan disusuli dengan dua juta dos pada bulan Ogos.

Ketua Agensi Kesihatan Bekasi, Tanti Rohilawati berkata lebih 1,500 pekerja kesihatan terlibat, termasuk 550 petugas yang terlibat dalam proses pemberian vaksinasi.

Jumlah jangkitan semakin meningkat membuatkan Indonesia berada pada tahap bahaya. Semalam sahaja, Indonesia sudah mencatatkan peningkatan kes sebanyak 21,807 jangkitan dan melaporkan 467 kematian.

Keseluruhan kes kini sudah melebihi 2,178,000 dengan 58,491 kes kematian. Peningkatan kes Covid-19 bagi tempoh dua minggu ini juga menunjukkan peningkatan ketara bagi negara yang mempunyai jumlah penduduk keempat terbesar dunia itu.

Indonesia mensasarkan lebih daripada 181 juta dari 270 juta penduduknya akan menerima vaksin pada bulan Mac 2022.

Untuk rekod, Indonesia sudah menerima lebih 118.7 juta dos vaksin yang terdiri daripada Sinovac, AstraZeneca dan Sinopharm. Setakat ini 13.4 juta orang sudah menerima dos vaksinasi lengkap dan 15.8 juta orang yang menerima dos vaksin pertama.

Semalam, 14 juta dos vaksin Sinovac dari China juga selamat tiba di Indonesia.


Pengurusan emosi mangsa banjir, elak tekanan

Berat mata memandang, berat lagi bahu memikul” – itulah peribahasa yang terlintas di hati barang siapa yang menginsafi nasib rata-rata penduduk yang terlibat dengan musibah banjir.

Jalan raya, premis kedai, kenderaan, ternakan, tanam-tanaman malah bangunan rumah untuk tempat berteduh – semuanya rosak, musnah atau hilang, sehingga ada dalam kalangan penduduk yang tinggal sehelai sepinggang akibat malapetaka ini.

Keadaan ini memberi  impak psikologi terhadap mangsa banjir dan adalah penting untuk mangsa banjir mengetahui cara menguruskan emosi dengan baik.

Kajian yang dijalankan berkaitan kesan bencana kepada kesihatan mental mendapati bahawa seseorang mangsa yang mengalami bencana akan merasai kesan bencana itu dalam tempoh sehingga sembilan bulan selepas bencana dan jika tidak diurus dengan betul mampu membawa kepada masalah kesihatan mental.

Dari sudut pengurusan emosi mangsa, persediaan awal dari aspek psikologi adalah amat penting bagi membantu memberi kekuatan serta semangat buat mangsa.

Ini kerana mangsa akan menjadi lebih terkesan jika tidak bersedia dalam menghadapi bencana.

Menurut Pakar Perunding Psikiatri Hospital Sultan Haji Ahmad Shah, Temerloh, Pahang, Dr Firdaus Abdul Gani, faktor-faktor bencana yang boleh mempengaruhi kesihatan mental dibahagikan kepada empat jenis.

“Pertama, faktor yang berkaitan dengan bencana yang berlaku iaitu tahap, jenis dan tempoh masa berlaku bencana tersebut. Kedua, faktor yang berkaitan dengan individu seperti sejarah kesihatan, sejarah hidup, tekanan hidup seharian, pengalaman trauma yang lalu serta keupayaan daya tindak.

“Selain itu, faktor interpersonal iaitu kekuatan sistem sokongan sosial termasuk keluarga dan sumber kewangan. Tidak ketinggalan, faktor komuniti iaitu sejauh mana peranan komuniti membantu mangsa yang terlibat dengan bencana,” katanya.

Justeru, Dr Firdaus memberitahu,  terdapat beberapa langkah yang penting dalam pengurusan emosi.

Ia melibatkan semua fasa iaitu sebelum bencana berlaku, ketika berpindah, di pusat pemindahan serta apabila kembali semula ke rumah.

“Pertama adalah membuat perancangan dan persediaan. Pada tahap ini, individu mula bersedia menghadapi sebarang kemungkinan masalah bencana.

“Persediaan rapi perlu dilakukan termasuk persediaan dari sudut fizikal dan barangan yang diperlukan, rancangkan pelan pergerakan dan pengangkutan yang selamat, apa yang perlu dipindahkan, bagaimana menyesuaikan diri serta membuat persediaan mental dan spiritual,” ujarnya.

Jika terdapat penyakit sedia ada tidak kira penyakit fizikal atau mental, pastikan anda mempunyai bekalan ubatan yang mencukupi kerana ini juga boleh mendatangkan tekanan.

Seterusnya adalah mempraktikkan kemahiran pengurusan tekanan serta penyelesaian masalah yang baik. Kenal pasti masalah yang dihadapi serta lihat bagaimana langkah penyelesaian.

Tambah beliau, mangsa juga boleh meminta pertolongan daripada orang lain sekiranya perlu. Berkongsi masalah serta perasaan yang dialami, berfikiran positif serta cuba menyesuaikan diri dengan keadaan dapat membantu mengurangkan tekanan.

“Kekalkan interaksi serta hubungan dengan keluarga dan rakan-rakan untuk membantu menguatkan semangat.

“Selain itu, kekalkan rutin harian seperti biasa. Pastikan supaya individu tersebut mendapat tidur dan makan yang cukup, serta lakukan riadah yang bersesuaian di masa lapang.

“Pengisian masa yang produktif dapat menghalang mangsa daripada berfikir tentang masalah secara berterusan,” jelasnya.

Langkah seterusnya adalah pengukuhan rohani serta spiritual di mana ia dapat membantu individu mendapatkan kekuatan mental serta daya tahan.

Sokongan daripada keluarga dan masyarakat juga amat membantu individu dalam membina kekuatan diri menghadapi bencana.

Di pusat pemindahan banjir, individu boleh mendapatkan bantuan daripada Pasukan Kesihatan Mental dan Respons Psikososial sekiranya perlu.

Antara perkhidmatan psikososial yang diberikan adalah psychological first aid, kaunseling, melaksanakan teknik relaksasi serta saringan kesihatan mental bagi mengenal pasti tahap emosi serta kemurungan di kalangan mangsa yang terlibat.

Mereka boleh membuat rujukan terus kepada kaunselor dan pakar psikiatri selepas penilaian dibuat.

“Perlu dijelaskan bahawa adalah reaksi normal bagi seseorang itu mengalami tekanan selepas bencana tetapi selepas beberapa bulan seseorang itu sudah mampu untuk berfungsi seperti sedia kala.

“Bagaimanapun, sekiranya gejala psikologi tersebut berterusan maka mereka perlu mendapatkan penilaian serta rawatan lanjut daripada perawat kesihatan mental,” ujarnya.


Muhyiddin mohon ampun kepada rakyat, terima kasih petugas barisan hadapan

Tan Sri Muhyiddin Yassin memohon ampun kepada seluruh rakyat Malaysia atas peletakan jawatannya selepas kerajaan Perikatan Nasional (PN) pimpinannya diserang kumpulan kleptokrat yang bersekongkol dengan blok pembangkang dan berterima kasih kepada petugas barisan hadapan yang berjuang menyelamatkan negara daripada krisis kesihatan ketika ini.

Perdana Menteri dalam perutusan terakhirnya berkata keengganannya bersekongkol dengan kumpulan perasuah sebagai punca kemelut politik berulang sekali lagi sehingga kerajaan PN hilang majoriti dan meminta maaf terhadap segala salah silap sepanjang mentadbir negara.

“Saudara saya yang saya kasihi sekalian saya ingin mengambil kesempatan ini untuk memohon keampunan kepada saudara dan saudari atas segala kekhilafan dan kelemahan saya sepanjang saya menjadi Perdana Menteri.

“Saya dan rakan-rakan Jemaah Menteri telah cuba melakukan yang terbaik untuk menyelamatkan nyawa dan melindungi kehidupan saudara dan saudari sekalian dalam tempoh krisis yang masih kita hadapi pada masa ini.

“Namun sebagai manusia seperti biasa pastinya ada salah dan juga silap di sana sini jadi saya memohon ribuan ampun dan maaf. Saya berharap kerajaan baru nanti akan dapat dibentuk dengan secepat mungkin supaya pentadbiran negara kita ini tidak terganggu dan dapat berjalan seperti biasa,” katanya dalam siaran langsung yang dipancarkan di kaca televisyen seluruh negara.

Muhyiddin berkata redha dengan ketentuan yang memaksanya untuk mengambil langkah berundur dan menyifatkan jawatan tersebut bukan suatu kemegahan, baginya prinsip yang dipegang selama ini tidak boleh dikorbankan semata-mata demi menyelamatkan kumpulan kleptokrat.

“Hari ini adalah hari terakhir saya sebagai Perdana Menteri dan saya redha dengan ketentuan Ilahi ini. Sesungguhnya jawatan yang telah saya pikul ini bukanlah suatu kemegahan, ia datangnya suatu bebanan tanggungjawab yang amat berat dalam memimpin negara.

“Saudara-saudari tahu dalam keadaan krisis kesihatan dan ekonomi yang tak pernah berlaku dalam sejarah negara kita dan dunia sebelum ini, pada masa yang sama saya terus digugat dari segi politik. Saya boleh mengambil jalan mudah dengan saya mengorbankan prinsip saya untuk kekal sebagai Perdana Menteri. Tetapi saudara-saudari sekalian, itu bukan, bukan pilihan saya. Saya tidak akan sekali-kali bersekongkol dengan kumpulan kleptokrat. Saya sekali-sekali tidak akan mengganggu kebebasan badan kehakiman apa lagi membelakangi Perlembagaan Persekutuan semata-mata untuk terus kekal berkuasa,” katanya lagi.

Dalam pada itu, Muhyiddin berkata cuba mempertahankan pentadbiran kerajaan sedia ada dengan meminta semua pihak termasuk pembangkang untuk bekerjasama tetapi ia ditolak dan tiada pilihan lain selain berundur selari dengan Perlembagaan negara.

“Saya telah melakukan pelbagai ikhtiar hingga ke akhir untuk nak menyelamatkan kerajaan Perikatan Nasional setidaknya sehingga selesai tugas menguruskan pandemik, program vaksinasi dan pemulihan ekonomi tetapi saudara-saudari sekalian ikhtiar ini tidak berhasil disebabkan ada pihak yang rakus untuk berkuasa daripada mengutamakan nyawa dan kehidupan saudara saudari sekalian,” ujarnya lagi.

Namun, Muhyiddin menerimanya sebagai satu ketentuan Allah dan mengganggapnya sebagai satu lagi episod dalam sejarah perjuangan politiknya.

“Bagi saya apa yang berlaku ini adalah ketentuan Allah yang merupakan satu episod dalam sejarah perjuangan politik saya,” katanya lagi.

Tengahari tadi, Muhyiddin menghadap Yang di-Pertuan Agong Al-Sultan Abdullah Sultan Ahmad Shah untuk menyerahkan surat peletakan jawatannya sebagai Perdana Menteri dan jawatan seluruh Jemaah Menteri dengan serta-merta berkuatkuasa hari ini.


Muhyiddin umum PN tanding semua 28 kerusi di Melaka

Perikatan Nasional (PN) dijangka akan bertanding di semua 28 kerusi pada Pilihan Raya Negeri (PRN) Melaka pada 20 Nov depan.

Pengerusinya Tan Sri Muhyiddin Yassin berkata beliau telah mengarahkan agar rundingan dalam kalangan parti di bawah PN, termasuk PAS dan Gerakan diadakan segera.

Beliau yang juga Presiden Bersatu berkata, pihaknya sudah menjangka keputusan UMNO yang enggan bekerjasama, namun mengambil pendekatan berhemah untuk menunggu UMNO menyatakan pendirian atau keputusan sama ada sedia bekerjasama bagi mengelak pertembungan pada PRN nanti.

“Sekarang mereka (UMNO) kata ‘no way’ dan itu fakta. Saya dah maklumkan di Melaka dah, kita bersedia untuk hadapi apa saja bentuk pertandingan, sama ada secara dua (penjuru), tiga atau empat, itu tidak menjadi masalah bagi kita.

“Itu sebab semalam saya gesa (supaya) segerakan rundingan antara parti dalam PN. Pada dasarnya mereka bersetuju 28 kerusi Dewan Undangan Negeri (DUN) yang dipertandingkan di Melaka, kita bahagikan mengikut situasi dan keadaan, dan diharapkan kita dapat capai kejayaan,” katanya lapor Bernama.

Muhyiddin terdahulu mengadakan pertemuan dengan pemimpin tempatan peringkat DUN Gambir di Dewan Serbaguna Bukit Gambir.

Menurutnya lagi, pembahagian tersebut akan dibuat sesama parti komponen dalam PN.

“Saya fikir besar kemungkinan kita bertanding di semua kerusi dan 28 kerusi dibahagikan antara parti yang saya sebutkan tadi,” katanya lagi.

Muhyiddin berkata demikian ketika ditanya mengenai kenyataan Presiden UMNO Datuk Seri Dr Ahmad Zahid Hamidi semalam yang memaklumkan tidak akan bekerjasama dengan Bersatu dalam mana-mana pilihan raya.

Ketika ditanya sama ada PN mempunyai calon untuk Ketua Menteri, Ahli Parlimen Pagoh itu berkata PN mempunyai ramai tokoh yang berkualiti yang layak memimpin.

Ditanya pandangannya jika PRN perlu ditangguhkan susulan pandemik COVID-19, Muhyiddin berkata ia tidak boleh ditangguhkan kerana ia melibatkan perlembagaan yang menetapkan bahawa pilihan raya perlu diadakan dalam tempoh 60 hari selepas Dewan Undangan Negeri dibubarkan.

“Suruhanjaya Pilihan Raya (SPR) juga telah berbincang dan menetapkan tarikhnya, jadi saya harap SPR akan ambil maklum mengenai apa yang berlaku di PRN Sabah, dan tampilkan prosedur operasi standard (SOP) yang perlu bagi membendung dan mengawal penularan jangkitan.

“Ini boleh dilaksanakan dengan mengehadkan pergerakan orang ramai semasa berkempen, dan juga menggunakan media sosial atau platform dalam talian semasa pilihan raya,” kata Muhyiddin, yang juga merupakan Pengerusi Majlis Pemulihan Negara.


Chef Wan geram suruh Serina buka hijab

‘Perang’ dua beranak – chef selebriti popular, Datuk Redzuawan Ismail atau Chef Wan dan anaknya Serina – di dalam laman sosial semakin menjadi-jadi.

Masing-masing cuba mengetengahkan kebenaran mengenai perkahwinan Serina sehingga satu peringkat Chef Wan menyuruh anaknya itu membuka hijab yang dipakai.

Kemarahan dan kesedihan Chef Wan diluahkan dalam laman Instagramnya yang turut mendapat lebih 11,000 tanda ‘suka’ pengikutnya.

Chef Wan berkata, beberapa individu, termasuk wartawan bertanya kebenaran sama ada betul anaknya sudah berkahwin di Thailand atau tidak.

“Over the years u have hurt me enough in all your past history and relationship. Enough is enough.. I can only share the truth. Itu sebab bila tiba2 last week dia kata dah nikah. I was shocked in my heart say.

“F…. it la kau dah nikah belakang aku senyap2 and got knows how many people they hurt and nak buat nikah di rumah i pulak. Pandai pulak nak nasihat bapa tutup pekong mereka berdua konon orang lain tak perlu TAHU!

“Kerja BODOH menipu orang baik pun Bapak sendiri. Baik buka sahaja hijab tu tak usah main drama minggu ini! Akhirnya segala nya kantoi,” luah Chef Wan.

Walaupun terlalu geram dan marah terhadap Serina, Chef Wan tetap memberi restu kepada anaknya itu.

Sementara itu, Serina berkata suaminya berstatus duda, bukan suami orang seperti didakwa sesetengah pihak.

“Also i nak jelaskan Suami i bukan suami orang duda , sebelum kenal i pun mereka dah ada masalah perkahwinan jarak jauh dan mereka belum ada zuriat. Jangan menuduh Suami i yang tak benar.

“I always respect my father. Kami tak ada masalah pun selama ni. Infact papa sendiri ada post di IG dia sebelum ni dia restu hubungan kami bernikah benda baik halal kan hubungan di tuntut dalam Islam.

“Siap cakap makan makan di Restoran Papa je nanti utk kenduri jamuan doa selamat,” jelas Serina dalam Instagramnya.


Najib diarah fail pernyataan pembelaan dalam saman SRC AS$1.18 bilion

Mahkamah Tinggi Kuala Lumpur hari ini mengarahkan Datuk Seri Najib Tun Razak memfailkan pernyataan pembelaan dalam kes saman US$1.18 bilion yang difailkan SRC International Sdn Bhd terhadap bekas perdana menteri itu.

Peguam Lisa Yong yang mewakili SRC ketika dihubungi pemberita berkata semasa pengurusan kes secara dalam talian di hadapan Hakim Datuk Ahmad Fairuz Zainol Abidin, mahkamah mengarahkan Najib memfailkan pernyataan pembelaan dalam bahasa Inggeris hari ini manakala bahasa Melayu pada 4 April, menurut laporan Bernama.

“Mahkamah juga mengarahkan plaintif (SRC) memfailkan jawapan kepada pernyataan pembelaan pada 13 Mei,” katanya dan menambah pengurusan kes selanjutnya ditetapkan pada 18 Mei.

Pada 7 Mei tahun lepas, SRC di bawah pengurusan baharunya, memfailkan saman terhadap Najib serta bekas-bekas pengarah syarikat itu Datuk Suboh Md Yassin, Datuk Mohammed Azhar Osman Khairuddin, Nik Faisal Ariff Kamil, Datuk Che Abdullah @ Rashidi Che Omar, Datuk Shahrol Azral Ibrahim Halmi dan Tan Sri Ismee Ismail.

Bagaimanapun, syarikat itu kemudian menggugurkan keenam-enam nama individu itu daripada saman tersebut dan hanya mengekalkan Najib sebagai defendan.

SRC mendakwa Najib telah menyalah guna kuasanya dan memperoleh manfaat peribadi daripada dana syarikat itu selain melakukan penyelewengan.

Najib adalah Penasihat Emeritus SRC dari 1 Mei 2012 hingga 4 Mac 2019.

SRC, yang kini dimiliki sepenuhnya oleh Kementerian Kewangan Diperbadankan (MoF Inc) menuntut ganti rugi am, teladan dan tambahan selain faedah, kos serta relif lain yang difikirkan sesuai oleh mahkamah.


DBKL tutup kelab di TTDI cetus kontroversi, wanita hina Islam

Crackhouse Comedy Club di Taman Tun Dr Ismail, di Kuala Lumpur yang mencetuskan kontroversi setelah seorang peserta didakwa menghina Islam telah diarah tutup sementara.

Dewan Bandaraya Kuala Lumpur (DBKL) mengeluarkan arahan penutupan itu selepas klip video kejadian berkenaan tular di media sosial.

Timbalan Menteri Wilayah Persekutuan Datuk Seri Jalaluddin Alias berkata tindakan itu sebagai mesej jelas bahawa pihaknya dan DBKL tidak akan sama sekali bertoleransi dengan apa jua aktiviti yang melanggar mana-mana sensitiviti melibatkan agama, bangsa dan kedaulatan negara.

“Isu ini juga turut mendapat kecaman daripada penduduk berhampiran dan netizen di media sosial yang berpendapat bahawa, video tular tersebut jelas dan terang merupakan perbuatan yang bertujuan menghina serta mencemarkan imej agama Islam.

“Justeru, sebagai Pihak Berkuasa Tempatan (PBT) di Kuala Lumpur, DBKL tidak akan sama sekali berkompromi dalam isu-isu sebegini.

“DBKL telah membuat siasatan lanjut terhadap lesen premis berkenaan dan tindakan menggantung sementara pengoperasian premis berkenaan telah dilakukan secara serta-merta,” katanya menurut Bernama.

Jalaluddin berkata operasi penguatkuasaan akan diteruskan dari semasa ke semasa, selain berharap orang awam melaporkan sebarang insiden bagi memastikan perkara sedemikian tidak berulang.

Video berdurasi 54 saat itu tular di media sosial dan mendapat kecaman netizen apabila seorang wanita yang bertudung dan memakai baju kurung naik ke atas pentas dan mendakwa dirinya telah menghafaz 15 juzuk al-Quran.

Dia kemudiannya menanggalkan pakaian yang menutup aurat dan hanya meninggalkan pakaian yang kurang sopan sehingga mencolok mata.

Sementara itu, premis terbabit, Crackhouse Comedy Club House dalam catatan Facebook berkata, pihaknya mengecam sekeras-kerasnya kandungan video tersebut dan telah membuat laporan polis berhubung perkara itu.

“Individu terbabit dan pasangannya diharamkan daripada premis sejurus selepas persembahan.”

Polis dan Jabatan Agama Islam Wilayah Persekutuan (Jawi) turut membuka kertas siasatan berhubung kejadian itu.

Siasatan dijalankan Unit Siasatan Jenayah Terkelas, Jabatan Siasatan Jenayah Bukit Aman dan kertas siasatan dibuka mengikut Seksyen 298A Kanun Keseksaan iaitu atas alasan agama yang boleh menyebabkan suasana tidak harmoni, perpecahan atau permusuhan atau niat jahat memudaratkan keadaan harmoni.

Siasatan turut dibuat mengikut Seksyen 233 Akta Komunikasi Dan Multimedia 1998 iaitu penggunaan tidak wajar kemudahan rangkaian atau perkhidmatan rangkaian.


MT tak bincang tarikh PRU-15, dakwa Bung Moktar

Mesyuarat Majlis Tertinggi (MT) UMNO malam ini dikatakan tidak membincangkan tarikh Pilihan Raya Umum Ke-15 (PRU-15).

Memetik laporan BH, Pengerusi Badan Perhubungan UMNO Sabah Datuk Seri Bung Moktar Radin ketika ditanya sama ada MT berbincang mengenai tarikh PRU-15 menjawab: “Tidak”.

“Kita tak bincang, itu hak Perdana Menteri,” katanya kepada media selepas mesyuarat berkenaan di Menara Dato Onn, di ibu negara.

Terdahulu, pada Taklimat Khas Presiden, Datuk Seri Ahmad Zahid Hamidi berkata desakan supaya Parlimen dibubarkan segera akan dibincangkan dalam mesyuarat MT malam ini.

“Malam ini ada mesyuarat MT. Kami semua akan mesyuarat MT. Kami akan bawa mandat hari ini dalam mesyuarat MT.

“Rakan-rakan MT, lihat sendiri dukungan ahli UMNO dari seluruh negara ini,” kata Zahid lagi.

Mengulas lanjut, Bung Moktar berkata mesyuarat MT malam tadi membincangkan solidariti bagi memperkukuhkan parti dalam menghadapi PRU-15.

Menurutnya mesyuarat dipengerusikan Zahid turut membincangkan mengenai kestabilan ekonomi dan negara.

“Benda tak penting kita tak bincang, kita bincang perkara untuk memperkukuh parti, parti kuat, calon kita menang,” katanya.

Mesyuarat itu turut dihadiri Perdana Menteri, Datuk Seri Ismail Sabri Yaakob, yang juga Naib Presiden parti.


Kerajaan tak jual lapangan terbang Subang: MOT

Kementerian Pengangkutan (MOT) hari ini mengesahkan kerajaan tidak akan menjual Lapangan Terbang Sultan Abdul Aziz Shah (LTSAAS) Subang.

“Ingin ditegaskan bahawa setakat ini tidak ada sebarang keputusan dibuat oleh Kabinet untuk meluluskan penjualan mana-mana bahagian LTSAAS kepada sektor swasta, seperti yang didakwa oleh pihak tertentu.

“Sepertimana siaran media Kementerian Pengangkutan Malaysia bertarikh 7 Mei 2021, kerajaan terbuka dalam menerima cadangan oleh mana-mana pihak bagi tujuan mengembangkan aset baharu atau sedia ada,” kata MOT dalam kenyataan hari ini.

Kenyataan itu dikeluarkan susulan ura-ura Putrajaya mungkin menimbang untuk menswastakan dan mengeluarkan (carve-out) LTSAAS daripada rangkaian Malaysia Airports Holdings Bhd (MAHB).

MOT berkata MAHB terus mengendali, mengurus dan menyelenggara termasuk menetap, mengguna dan mengawal LTSAAS sehingga tahun 2034 dan 2067 sebagaimana di bawah perjanjian pajakan.

Katanya, berdasarkan keputusan Kabinet pada 2 Mac 2005 lalu, MAHB bertanggungjawab untuk mengembangkan lapangan terbang itu sebagai hab aeroangkasa antarabangsa.

“Tidak ada keputusan lain yang dibuat untuk mengubah perkara ini. Kerajaan memahami dan mengulangi pendirian bahawa usaha dan pertimbangan sewajarnya diperlukan sebelum membuat keputusan akhir mengenai aset-aset strategik awam yang memberi manfaat kepada rakyat Malaysia, seperti LTSAAS,” katanya.

Justeru, MOT berharap orang ramai menghentikan daripada menyebarkan maklumat salah mengenai perkara ini atau tindakan akan diambil terhadap mana-mana pihak yang bertanggungjawab menyebarkannya.

Terdahulu, Pengerusi MAHB Datuk Seri Dr Zambry Abd Kadir membantah apa yang dikatakannya rancangan untuk menjual lapangan terbang itu kepada pihak swasta.

“Ini merupakan kenyataan saya kali ketiga yang membantah langkah penjualan LTSAAS,” kata Zambry dalam kenyataan hari ini.


Skandal LCS: Hishammuddin tak janji bila kapal bakal siap, mungkin setahun dua lagi

Kapal tempur pesisir pantai (LCS) Tentera Laut Diraja Malaysia (TLDM) mungkin dijangka siap dalam tempoh setahun dua lagi selepas pelbagai cabaran terpaksa ditempuhi sepanjang projek tersebut berjalan, kata Datuk Seri Hishammuddin Tun Hussein.

Menteri Kanan Pertahanan itu bagaimanapun tidak berani berjanji kapal pertama tersebut bakal siap dan dapat digunakan TLDM, bagaimanapun menjangkakan sekurang-kurangnya setahun dua lagi kapal tersebut akan dapat disiapkan nanti.

“Cuma saya tak mampu jawabnya sekarang kerana kita diberikan enam bulan selepas keputusan kabinet untuk mememobilisasikan usaha untuk menghidupkan semula projek ini.

“Ia melibatkan engagement dengan vendor di Perancis, engagement kita dengan agensi-agensi perbankan tetapi untuk dewan ini saya boleh nyatakan bahawa sekurang-kurangnya dalam masa setahun dua ini saya harap bahawa kapal pertama akan dapat kita siapkan,” katanya semasa sidang Dewan Negara hari ini.

Terdahulu, Senator Datuk Razali Idris bertanya kepada Hishammuddin bila dijangka kapal tersebut dapat disiapkan.

Hishammuddin juga berjanji akan memaklumkan kepada umum secara berperingkat progres pembinaan kapal tersebut dan juga Kabinet untuk memastikan ia berjaya disiapkan kali ini.

“Dan saya akan laporkankepada orang ramaijadual berperingkat-peringkat kapal-kapal yang telah pun dijanjikan dan saya akan maklumkan kepada kabinet apa yang telah kita lakukan untuk memastikan ianya kali ini Insha Allah mengikut yang apa yang telah pun dijadualkan,” katanya lagi.

Skandal LCS bernilai RM9.1 bilion mendapat perhatian orang ramai susulan pendedahan laporan Jawatankuasa Kira-Kira Wang Negara (PAC) pada minggu lepas.

PAC dalam laporannya baru-baru ini mendedahkan projek LCS diberikan oleh kerajaan kepada syarikat Boustead Naval Shipyard (BNS) secara rundingan terus, dan kerajaan telah membayar sejumlah RM6.083 bilion untuk projek LCS, namun tiada sebuah kapal LCS pun yang disiapkan.

Menurut jadual asal, setakat Ogos 2022 sepatutnya lima buah kapal LCS harus disiap dan diserahkan.


Semua MP Bersatu undi sokong RUU larang tukar parti, kata Hamzah

Semua ahli Parlimen (MP) Parti Pribumi Bersatu Malaysia (Bersatu) memberi sokongan penuh dalam meluluskan pindaan Rang Undang-Undang (RUU) Perlembagaan (No. 3) 2022 dan mengenai peruntukan larangan ahli Dewan Rakyat bertukar parti.

Terdahulu, pindaan itu diluluskan dengan undi majoriti dua pertiga ahli Dewan, apabila 209 MP bersetuju dan 11 lagi tidak hadir. Undian dilakukan menerusi belah bahagian di Dewan Rakyat hari ini.

Setiausaha Agung Bersatu Datuk Seri Hamzah Zainuddin berkata kelulusan itu menunjukkan komitmen semua MP parti itu, meskipun berdepan kritikan hebat di atas tindakan mereka keluar daripada gabungan Pakatan Harapan (PH) tiga tahun lalu.

“Sebenarnya rakan-rakan saya mahu berucap dalam dewan tapi saya memohon kepada mereka supaya banyak bersabar kerana apa yang dikatakan kepada kami… ada yang menggunakan analogi-analogi dan nama yang bukan-bukan kepada kami.

“Tapi percayalah, daripada semua yang hadir termasuk ahli-ahli Parlimen Bersatu, kami mengundi dan ini menunjukkan bahawa kami tahu undang-undang, tahu menggunakan segala undang-undang yang termaktub dalam Perlembagaan,” katanya memetik laporan Utusan.

Bercakap pada sidang media di Parlimen, hari ini (28 Julai), Hamzah yang juga Ahli Parlimen Larut berharap tidak ada lagi mana-mana pihak menyalahkan Bersatu atau mengaitkan MP parti berkenaan dengan isu lompat parti, kerana beliau berpendapat bahawa pihak lain turut melakukan langkah sama sebelum ini.

“Kalau nak dikatakan tentang masalah yang timbul sebelum ini (Langkah Sheraton), jangan hanya bercakap daripada kerajaan yang ada hari ini. Ini kerajaan campuran, dengan parti-parti digabungkan.

“Dari mana asalnya mereka, tak payah dipersoalkan. Kalau kita lihat gabungan Gabungan Parti Sarawak (GPS), ia asal dari Barisan Nasional (BN) dan keluar jadi sebahagian dari kerajaan hari ini.

“Pada 2015, ada kalangan ahli parti PAS, mereka keluar selepas baiah tapi tak langgar mana-mana undang-undang negara. Jadi tak payah sebut siapa mereka.

“Pada 2018, kerajaan BN jatuh di Sabah sebab ada yang keluar sertai Warisan. Kalau Warisan beria-ia sangat tak nak keluar, tak nak lompat parti dan kalau benar, Warisan tak boleh tubuh kerajaan pada 2018, tetapi dia arah dua tiga orang BN keluar untuk bersama mereka.

“Kalau nak mengatakan siapa salah, siapa betul… maka timbul macam-macam persoalan yang ada hari ini. Cuba kita fikirkan, kalau saya bercakap macam ini dalam dewan, apa yang berlaku… ia akan memecah-belahkan lagi kami, apa yang harus kita lakukan untuk luluskan undang-undang,” katanya.

Bagaimanapun, Hamzah tetap mempertahankan keputusan partinya keluar daripada PH.

“Kita tetap bangga dan yakin (apa yang dilakukan) untuk kepentingan rakyat. Bila kerajaan PH jatuh, apa yang berlaku dalam 22 bulan? Berlaku ICERD, masalah perkauman…menyebabkan rusuhan, semua berlaku.

“Jadi, mereka (Bersatu) bertanggungjawab, bukan kerana kepentingan individu tapi kita menentukan supaya tidak ada lagi masalah perkauman, biar ada sebuah kerajaan yang stabil, yang sanggup menentukan masa depan lebih baik.

“Saya minta semua supaya memahami, mereka bertanggungjawab menentukan bahawa kita dapat melakukan sesuatu sehingga berjaya undang-undang ini,” katanya.

Katanya, kelulusan subseksyen 4(5) Akta Kesalahan Keselamatan (Langkah-Langkah Khas) 2012 SOSMA semalam adalah persetujuan semua pihak termasuklah Bersatu, PAS, GPS mahupun UMNO.

“Kerajaan hari ini dipimpin Naib Presiden UMNO. Mana mungkin dia jadi Perdana Menteri kalau bukan kerana presiden partinya, tapi atas sokongan ahli Parlimen yang lain termasuk kami, kami beri kekuatan kepada beliau untuk menjadi Perdana Menteri.

“Maknanya, sokongan yang ada bukan sebab kita keluar atau lompat tapi tujuannya dan matlamat adalah untuk menstabilkan negara supaya negara tidak menjadi kacau bilau, supaya tidak lagi huru hara dalam negara. Kita berjuang demi kepentingan masa depan rakyat,” katanya.

Disebabkan itu, beliau tidak berpuas hati dengan sikap sesetengah pihak yang melemparkan tuduhan tertentu seolah-olah mereka adalah punca mengapa berlakunya isu lompat parti.

“Kita melihat perangai sesetengah mereka yang ada ini tak faham tentang apa perjuangan yang sebenarnya. Perjuangan ini mempunyai satu sifat yang kita cuba membantu rakyat, bukan kepentingan individu.

“Ini undang-undang baharu, sebelum ini undang-undang benarkan pindah parti jadi tak salah kepada mereka yang pindah parti sebelum ini, cuma masa depan tak boleh lagi..tetapi perjuangan kita sama, kepentingan sama perjuangan kami ini masih menentukan perjuangan kepada rakyat dan negara,” katanya.


Gagal angkat Anwar jadi PM, PKR mula sangsi kepada Ahli Parlimen sendiri

Pemimpin dalam PKR kini dilihat telah mula hilang kepercayaan dan berasa waswas terhadap Ahli Parlimen mereka sendiri susulan dakwaan kononnya wujud cubaan untuk mendapatkan jawatan dalam Kerajaan Pusat.

Ini susulan kenyataan Pengarah Komunikasi PKR Fahmi Fadzil yang mendakwa mendakwa ada gerakan pihak tertentu sedang cuba mendapatkan perakuan berkanun (SD) daripada Ahli-ahli Parlimen untuk mendapat jawatan dalam Kerajaan Pusat.

Katanya beliau dimaklumkan gerakan itu dilakukan oleh beberapa Ahli Parlimen yang tidak memegang jawatan utama dalam parti, dan untuk mendapatkan jawatan dalam Kerajaan Persekutuan.

Memetik sumber, Malaysiakini melaporkan perkara itu terjadi di sebalik dakwaan wujudnya pihak tertentu sedang cuba mendapatkan perakuan berkanun (SD) daripada Ahli Parlimen mereka untuk jawatan itu.

Susulan itu wujud kecurigaan mereka kemungkinan beberapa Ahli Parlimen PKR akan melompat.

Pemimpin parti itu juga mula sangsi terhadap Ahli Parlimen yang sebelum ini dikatakan setia kepada bekas Timbalan Presiden PKR, Datuk Seri Mohamad Azmin Ali.

Mereka yang dikatakan penyokong kuat Azmin adalah Ahli Parlimen Sungai Buloh, Sivarasa Rasiah dan Ahli Parlimen Petaling Jaya, Maria Chin Abdullah.

Maria dan Sivarasa adalah sebahagian daripada kem Azmin ketika pemilihan PKR 2018. Ramai calon daripada kem itu menang dan mendapat tempat dalam kepimpinan PKR.

“Saya dengar kedua-dua anggota Parlimen itu didekati oleh geng (lama) mereka,” kata seorang sumber yang dipetik Malaysia Kini.

Seorang Ahli Parlimen yang dikenali sebagai penyokong setia Anwar turut mengatakan perkara sama, ketika ditanya jika dia ada mendengar bekas sekutu Azmin dalam PKR ditawarkan untuk meninggalkan parti itu.

“Saya belum dapatkan pengesahan mengenai hal ini, tetapi secara teorinya, mereka yang akan jadi sasaran,” katanya yang juga pemimpin PKR.

Susulan tuduhan itu, Maria melahirkan rasa kecewa dan kesan kerana kesetiaannya kepada PKR terus menerus dipersoalkan.

“Tidak. Saya tidak akan melakukan tindakan seperti itu (lompat) kerana keutamaan saya adalah menangani wabak ini (Covid-19),” katanya.

Sivarasa pula dilaporkan terkejut dan menafikan beliau didekati pihak tertentu untuk mendapatkan perakuan berkanun (SD) daripada Ahli Parlimen bagi jawatan dalam Kerajaan Pusat.

“Saya sangat terkejut mendengar nama saya disebut. Sebagai makluman, tidak ada yang menghubungi saya mengenai pembelian MP ini.

“Kali terakhir saya didekati adalah pada Februari tahun lalu, ketika saya ditawarkan untuk meninggalkan PKR. Tetapi saya menolaknya dan sejak itu, tidak ada orang lain yang datang kepada saya untuk membuat tawaran seperti itu lagi,” katanya.

Seorang lagi wakil rakyat yang dakwa mungkin menjadi sasaran adalah Ahli Parlimen Batu, P Prabakaran tetapi beliau menafikannya.

“Tiada yang dekati saya. Sekiranya ada yang melakukannya selepas ini, saya akan maklumkan kepada anda,” katanya.


UMNO sudah berkerat rotan dengan Bersatu

Setiausaha Agung Veteran UMNO, Datuk Mustapha Ya’akub mengulangi pendirian parti itu untuk tidak bekerjasama dengan Bersatu dan tidak menolak kemungkinan pertembungan kedua-dua parti itu pada Pilihan Raya Umum Ke-15 (PRU15).

Malah, dengan angkuh beliau mengingatkan Presiden Bersatu, Tan Sri Muhyiddin Yassin supaya tidak membuang masa meletakkan harapan UMNO akan bersama Bersatu dalam PRU15 nanti.

“UMNO telah berbulat tekad tidak akan bersama dengan Bersatu. Sudah berkerat rotan berputus arang. Bercerai talak tiga dan tak boleh rujuk lagi.

“Bersedialah untuk berdepan. Hanya yang terbaik akan menang,” katanya dipetik daripada Malaysiakini ketika mengulas kenyataan pemimpin Bersatu bahawa Perikatan Nasional (PN) tidak akan terkesan sekiranya berlaku pertembungan antara parti dalam kerajaan pada PRU akan datang.

Pada PRU14 lalu, UMNO di bawah pimpinan Datuk Seri Najib Razak hilang kuasa pemerintahan buat kali pertama sejak negara merdeka kepada gabungan Pakatan Harapan (PH) yang ketika itu turut disertai Bersatu.

Bagaimananpun, susulan keinginan Datuk Seri Anwar Ibrahim untuk merebut jawatan Perdana Menteri daripada Tun Dr Mahathir Mohamad, kerajaan PH tumbang apabila Bersatu menarik diri.

Muhyiddin mendapat sokongan majoriti di Dewan Rakyat dan membentuk Kerajaan Perikatan Nasional (PN) bersama PAS memberi peluang kepada UMNO untuk meninggalkan kerusi pembangkang dan duduk menjadi sebahagian daripada kerajaan.

Bagaimanapun, pengkhianatan 15 Ahli Parlimen UMNO diketuai Presidennya Datuk Seri Ahmad Zahid Hamidi menyebabkan Kerajaan PN diketuai Bersatu pula tumbang, dan kini kerajaan baharu dipimpin Naib Presiden UMNO Datuk Seri Ismail Sabri Yaakob.

Beberapa pemimpin UMNO termasuk Najib dan Zahid juga kini sedang berdepan dengan pelbagai tuduhan jenayah yang didakwa dilakukan mereka ketika berkuasa, membabitkan jutaan ringgit.

Mengulas lanjut Mustapha berkata keputusan Perhimpunan Agung UMNO (PAU) Mac lalu dengan jelas menolak Bersatu.

“Veteran UMNO ingin menyedarkan Muhyiddin bahawa bagi UMNO sudah terang lagi bersuluh tiada sebarang kerjasama dengan Bersatu dalam PRU-15.

“Veteran dapat membaca apa yang tersirat di sebalik kekeliruan Muhyiddin itu. Dia sedar Bersatu tidak berkemampuan untuk berdepan dengan UMNO dalam PRU-15.

“Bersatu tidak mempunyai jentera untuk menggerakkan jentera pilihan raya. Bersatu juga sedar PAS tidak dapat membantu mereka kerana PAS akan menumpukan jenteranya bagi memenangkan calon-calon PAS,” katanya.


Khairuddin hadir program bersama UMNO, tapi nafi bakal sertai UMNO

Ahli Parlimen Kuala Nerus Datuk Dr Mohd Khairuddin Aman Razali masih mengambil sikap ‘kunci mulut’ berhubung percaturan politik beliau termasuk perancangannya dalam pilihan raya umum akan datang.

Meskipun dilihat ‘mesra UMNO’ selepas mengumumkan keluar daripada PAS pada Mac lepas, beliau masih berteka-teki mengenai haluan perjuangan politiknya, lapor Bernama.

“Masuk UMNO atau tidak, itu jatuh nombor dua… yang penting sekarang, fokus saya untuk rakyat di Kuala Nerus.

“Saya sentiasa membantu sesiapa sahaja yang meminta pertolongan, macam hari ini saya berterima kasih kepada UMNO Terengganu dan Bahagian Kuala Nerus kerana mahu menghulur tangan bersama-sama dalam melaksanakan program untuk rakyat,” katanya selepas Program Korban Perdana #Keluarga Malaysia Kuala Nerus.

Program tersebut turut dihadiri Pengerusi Badan Perhubungan UMNO Terengganu Datuk Seri Ahmad Said.

Ahmad pula berkata program itu adalah manifestasi konsep penyatuan ummah demi kebaikan rakyat yang melangkau ideologi politik.

“UMNO Terengganu berharap lebih banyak program kerjasama sebegini akan dibuat di kawasan lain selepas ini. Kita nak berpolitik masa pilihan raya tak apalah, lepas tu kena utamakan rakyat,” katanya.

Khairuddin menyumbangkan 12 ekor lembu manakala UMNO Bahagian Kuala Nerus menyumbangkan 10 ekor dalam program ibadah korban perdana itu.


PRN Melaka: PN akan bergerak bersama rakan parti lain tanpa UMNO

Perikatan Nasional (PN) Melaka akan bergerak bersama rakan parti dalam gabungan itu dalam mengharungi pilihan raya negeri (PRN) Melaka selepas keputusan Presiden UMNO Datuk Seri Ahmad Zahid Hamidi yang memuktamadkan menolak kerjasama.

Pengerusi PN Melaka, Datuk Mohd. Rafiq Naizamohideen berkata keputusan UMNO tersebut dihormati mereka, bagaimanapun mereka akan meneruskan perjuangan dalam menghadapi PRN dengan rakan komponen yang terdiri daripada PAS dan Gerakan.

“Bersatu dan PN menghormati pendirian Presiden UMNO yang mengatakan tidak akan bekerjasama dengan kita.

“Kita sebenarnya tidak bersendirian. Kita ada PN yang ada lima parti dan di peringkat Semenanjung, ada tiga buah parti iaitu Bersatu, Pas dan Gerakan,” katanya menurut laporan.

Terdahulu, Rafiq merasmikan Hari Sukan Negara peringkat negeri di Kompleks Jawatankuasa Pembangunan dan Penyelarasan Dewan Undangan Negeri (Japerun) Serkam.

Zahid sebelum ini menegaskan tiada keputusan kerjasama antara UMNO dan Bersatu dalam PRN Melaka.

Beliau menjelaskan, selagi tiada perbincangan rasmi antara Badan Perhubungan UMNO negeri dengan Biro Politik, maka belum ada keputusan terhadap kerjasama tersebut.

Dalam pada itu, Rafiq menambah, PN juga menghormati proses demokrasi dan Perlembagaan, sekiranya kerajaan memutuskan untuk tetap mengadakan PRN.

“Kita akan akur segala keputusan yang dibuat oleh kerajaan. Sudah tentu segala keputusan yang dibuat oleh kerajaan akan mengambil kira faktor kesihatan ataupun pandemik Covid-19 ini.

“Namun begitu, sekiranya kerajaan memutuskan untuk mengadakan juga pilihan raya, kita menghormati keputusan itu akan menyertai Pilihan Raya Umum (PRU) atau PRN pada kali ini,” jelasnya